Pasangan suami isteri pilih majlis perkahwinan bertemakan Nazi
Oleh KOSMO!

7 Mei 2022, 6:30 pm
BANDAR RAYA MEXICO – Sepasang suami isteri Mexico telah mencetuskan kontroversi selepas mengadakan perkahwinan bertemakan Nazi bagi menghormati pemimpinnya, Adolf Hitler, lapor portal berita MailOnline semalam.
Fernando dan Josefina berkahwin di sebuah gereja di negeri Tlaxcala, timur ibu kota Mexico pada 29 April lalu. Tarikh itu sama dengan ulang tahun perkahwinan Hitler dan Eva Braun.
Diktator Jerman itu membunuh diri sehari kemudian pada tahun 1945.
Fernando dan tiga pengiringnya memakai sut replika Schutzstaffel, unit separa tentera yang berkhidmat dengan Nazi manakala Josefina memakai gaun putih.
Dalam pada itu, majlis perkahwinan itu dikutuk oleh sebuah organisasi hak asasi manusia, Simon Wiesenthal Center dalam satu kenyataan.
“Institusi kami mengutuk sekeras-kerasnya tindakan menyeleweng dan meremehkan ingatan enam juta orang Yahudi yang dibunuh dalam Holocaust dan penghinaan oleh mereka yang menafikan atau mengaburkan sejarah, begitu juga mereka yang mengambil bahagian dalam perkahwinan Nazi ini atau membenarkannya.

“Mexico mesti menerima pakai Definisi Antisemitisme Perikatan Peringatan Holocaust Antarabangsa (IHRA) dan memasukkannya ke dalam perundangan untuk mencegah tingkah laku yang penuh kebencian itu,’’ kata pengarah pusat itu cawangan Amerika Latin, Dr. Ariel Gelblung.
Majlis Kebangsaan Mexico untuk Mencegah Diskriminasi (CONAPRED) menyelar pasangan itu kerana pilihan mereka yang kurang baik, menunjukkan semua perlu mengingati peristiwa dahsyat yang berlaku di Eropah semasa Holocaust, jenayah yang tidak selari dalam sejarah kemanusiaan.
Ini merupakan kali kedua pasangan itu mengungkap ikrar setelah berbuat sedemikian dalam upacara sivil pada tarikh yang sama pada 2016. – Agensi


Orang ramai dijemput meriahkan rumah terbuka PM, Jemaah Menteri
Oleh SITI A'ISYAH SUKAIMI

7 Mei 2022, 5:53 pm
PUTRAJAYA – Orang ramai dijemput hadir ke Majlis Rumah Terbuka Hari Raya Aidilfitri diadakan oleh Perdana Menteri, Datuk Seri Ismail Sabri Yaakob dan Jemaah Menteri di di Kompleks Seri Perdana, di sini esok bersamaan 7 Syawal 1443H, bermula pukul 10 pagi hingga 4 petang.
Jabatan Perdana Menteri (JPM) berkata, majlis ramah mesra itu bertujuan mengeratkan silaturrahim antara pemimpin dan orang ramai selain berkongsi kegembiraan dengan golongan kurang bernasib baik setelah dua tahun terhalang ekoran pelaksanaan Perintah Kawalan Pergerakan (PKP) Covid-19.
“Kira-kira 70,000 ahli Keluarga Malaysia dijangka akan hadir memeriahkan majlis ini.
“Walaupun Prosedur Operasi Standard (SOP) telah dilonggarkan iaitu tidak lagi perlu memakai topeng muka dan mengamalkan penjarakan fizikal di tempat terbuka namun pengunjung digalakkan untuk menjaga keselamatan dan kawalan kendiri,” katanya dalam kenyataan hari ini.
Dalam pada itu, orang ramai dijemput hadir dengan memakai pakaian bersesuaian dan bagi memudahkan ke majlis tersebut, perkhidmatan bas percuma disediakan di tiga lokasi iaitu Putrajaya Sentral, Masjid Tuanku Mizan Zainal Abidin dan Masjid Putra mulai pukul 9 pagi dengan kekerapan setiap 15 hingga 20 minit.
“Pengunjung dinasihatkan supaya meletakkan kenderaan mereka di lokasi tersebut bagi mengelakkan berlaku kesesakan lalu lintas,” katanya. -KOSMO! ONLINE


Urusan naik taraf Unit Pembahagian Pusaka selesai tahun ini
Oleh ROHANA MOHD. NAWI

7 Mei 2022, 5:11 pm
KOTA BHARU – Kementerian Tenaga dan Sumber Asli kini sedang menguruskan proses menaik taraf Unit Pembahagian Pusaka kepada sebuah jabatan khusus sebelum hujung tahun ini.
Menterinya, Datuk Seri Takiyuddin Hassan berkata, unit berkenaan ketika ini berada di bawah Jabatan Ketua Pengarah Tanah dan Galian (JKPTG) yang berperanan menyelesaikan kes tunggakan pembahagian harta pusaka yang semakin meningkat.
Menurutnya, sehubungan itu, pihak kementerian sudah berbincang dengan Jabatan Perkhidmatan Awam dan sedang meneliti aspek perjawatan dan menjangkakan ia akan diselesaikan pada tahun ini.
“Satu jabatan khusus di peringkat persekutuan dan negeri akan diwujudkan bagi menguruskan hal ehwal pembahagian harta pusaka.
“Unit itu akan menjadi sebuah jabatan yang lebih besar di bawah kementerian kerana ia membabitkan berkaitan tanah dalam pembahagian harta pusaka untuk orang Islam terutamanya yang bernilai RM600,000 ke bawah manakala RM600,000 ke atas mereka perlu pergi ke Mahkamah Tinggi.
“Peranan unit itu cukup besar dan disebabkan itu saya berhasrat untuk menaik taraf unit ini kepada satu jabatan yang mempunyai ketua pengarah dan organisasi,” katanya pada sidang akhbar pada Majlis Rumah Terbuka Aidilfitri Ahli Parlimen Kota Bharu di sini, hari ini.

Takiyuddin yang merupakan Ahli Parlimen Kota Bharu berkata, unit itu boleh mengendalikan dua perkara iaitu harta tidak alih seperti tanah dan bangunan selain harta alih seperti kereta dan motosikal. – KOSMO! ONLINE


Rujuk KPDNHEP jika keliru penjualan makanan penawar, sunnah
Oleh ROSLIZA MOHAMED

7 Mei 2022, 4:32 pm
KOTA BHARU – Umat Islam yang keliru berhubung penjualan produk makanan berasaskan penawar dan sunnah yang berada di pasaran boleh merujuk kepada Kementerian Perdagangan Dalam Negeri Dan Hal Ehwal Pengguna (KPDNHEP).
Timbalan Menteri di Jabatan Perdana Menteri Malaysia (Hal Ehwal Agama), Datuk Ahmad Marzuk Shaary berkata, melihat daripada sudut pengguna, jualan produk itu boleh berunsur penipuan sekiranya ada menyalahi peraturan.
“Oeh itu, kita nasihatkan pengguna yang keliru atau ragu-ragu untuk membeli produk berupa makanan penawar dan sunnah supaya merujuk dan membuat laporan kepada KPDNHEP.
“Apabila ada produk-produk itu, ia secara tidak langsung akan menjejaskan imej produk,” katanya ketika ditemui pemberita selepas Majlis Rumah Terbuka Aidilfitri Ahli Parlimen Pengkalan Chepa di sini hari ini.
Ahmad Marzuk yang juga Ahli Parlimen Pengkalan Chepa diminta mengulas mengenai laporan Persatuan Ulama Malaysia yang menganggap penjualan produk yang dilabel dan dipromosikan sebagai makanan penawar atau sunnah boleh mencetuskan kekeliruan dan seterusnya mewujudkan unsur penipuan kepada pengguna
Mengulas lanjut, Ahmad Marzuk berkata, semua pengusaha produk sama ada kesihatan atau kecantikan perlu memahami setiap produk berkenaan sebelum memasarkan produk keluaran masing-masing.

Katanya, setiap produk yang dijual juga perlu mempunyai kelulusan Kementerian Kesihatan supaya tiada kesan sampingan selain perlu menitikberatkan aspek halal. – KOSMO! ONLINE


Letupan hotel di Cuba ragut nyawa 22 mangsa
Oleh KOSMO!

7 Mei 2022, 5:30 pm
HAVANA – Satu letupan kuat telah berlaku di sebuah hotel di Cuba sehingga mengorbankan sekurang-kurangnya 22 nyawa dengan lebih 50 orang cedera, lapor laman berita Wion News.
Anggota polis dan penyelamat dikejarkan ke lokasi kejadian dan menyelinap di sebalik runtuhan untuk menyelamatkan mangsa. Sekurang-kurang 13 mangsa dilaporkan hilang, demikian ciapan pejabat presiden di laman Twitter.
Angka kematian meningkat kepada 22 orang setakat semalam dengan lebih 50 mangsa cedera selepas disyaki berlakunya kebocoran gas.
Imej dari tempat kejadian menunjukkan debu gelap berkepul di udara dan runtuhan berselerak di seberang jalan di pusat bersejarah Havana.
Presiden Cuba, Miguel Diaz-Canel menolak kemungkinan berlakunya letupan bom dan berkata bahawa kebocoran gas menjadi punca letupan di Hotel Saratoga.
Dua ambulans dan lima trak bomba bergegas ke kawasan hotel ketika polis mengepung lokasi kejadian untuk menyuraikan orang ramai daripada berkerumun.

Hotel yang dibina pada 1930-an itu mempunyai 96 bilik dan dibuka semula pada 2005 selepas dibaik pulih, menurut laman webnya.
Selepas dibina sebagai gudang pada tahun 1880, ia telah dibina semula sebagai sebuah hotel pada tahun 1933.
“Walaupun kami tidak dapat mengesahkan asal usul namanya, kemungkinan besar ia berasal dari bandar peranginan Saratoga di negeri New York, Amerika Syarikat,” kata laman web hotel itu. – Agensi


Tinggal lapan hari sebelum pendaftaran PICKids dos pertama ditutup
Oleh SITI A'ISYAH SUKAIMI

7 Mei 2022, 4:51 pm
PUTRAJAYA – Tinggal lapan hari sahaja lagi sebelum tarikh akhir 15 Mei dan ibu bapa disaran mengambil peluang untuk melindungi anak mereka menerusi pemberian vaksin Covid-19.
Menteri Kesihatan, Khairy Jamaluddin Abu Bakar dalam ciapan ringkas di Twitter mengingatkan bahawa pendaftaran bagi Program Imunisasi Covid-19 Kanak-Kanak (PICKids) dos pertama akan ditutup.
“Tinggal lapan hari lagi sebelum pendaftaran PICKids dos pertama tutup. Ambillah peluang untuk melindungi anak anda daripada Covid-19, Multi System Inflammatory Syndrome in Children (MIS-C) dan lain-lain komplikasi akibat jangkitan.
“Lebih 1.5 juta kanak-kanak sudah dicucuk di Malaysia. Terbukti selamat,” katanya ringkas menerusi hantaran tersebut hari ini.
Sebelum ini, Khairy Jamaluddin dilaporkan berkata, tarikh akhir pemberian vaksin Covid-19 secara percuma kepada kanak-kanak berusia lima hingga 11 tahun menerusi PICKids kekal berakhir 15 Mei ini.
Selepas tarikh tersebut, ibu bapa masih mempunyai pilihan mendapatkan vaksin melalui program vaksinasi berbayar iaitu vaksin Sinovac manakala, vaksin Pfizer hanya diberikan melalui PICKids serta tidak lagi diberikan selepas tarikh itu. -KOSMO! ONLINE


45,973 kesalahan pandu laju, langgar lampu merah dikesan JPJ
Oleh EDDY AQMAL MOHAMED HAMIDI

7 Mei 2022, 4:47 pm
PUTRAJAYA – Jabatan Pengangkutan Jalan (JPJ) memaklumkan bahawa dalam tempoh tujuh hari pelaksanaan Ops Hari Raya Aidilfitri (HRA) 2022 sebanyak 35,618 kesalahan memandu melebihi had laju telah direkodkan dengan jumlah ketidakpatuhan sebanyak 0.75 peratus.
Jabatan tersebut menerusi kenyataan di Facebook rasminya berkata, dalam tempoh tersebut juga sebanyak 4.7 juta buah kenderaan telah direkodkan melepasi kamera Sistem Keselamatan Kesedaran Automatik (Awas) di lebuh raya seluruh negara.
“Daripada jumlah itu, sebanyak 1.5 juta buah kenderaan telah melalui kamera Awas di lampu isyarat dengan 10,355 kenderaan direkodkan melanggar lampu isyarat merah bersamaan 0.66 peratusan ketidakpatuhan.
“Kesalahan tidak mematuhi had laju dan melanggar lampu isyarat melalui Kamera Awas ini merupakan antara lima kesalahan utama dalam tempoh Ops HRA 2022 yang akan dikenakan tindakan mahkamah dan tidak boleh dikompaun,” katanya.
Jelas JPJ, sekiranya disabitkan kesalahan, pemandu yang terlibat boleh dikenakan denda sehingga RM2,000 di bawah Seksyen 79, Akta Pengangkutan Jalan 1987.
Tambahnya, pengguna jalan raya yang melanggar kedua-dua kesalahan itu juga akan direkodkan dengan tindakan sehingga empat mata demerit berjadual di bawah Sistem Pemberian Mata Demerit Kesalahan Jalan Raya (Kejara) bagi setiap kesalahan.

“Ia adalah berpandukan Subseksyen 40(1) atau Subseksyen 79(2) Akta Pengangkutan Jalan dan sistem mata demerit ini akan memberi kesan kepada penggantungan atau pembatalan lesen memandu individu yang didapati melakukan kesalahan tersebut,” tegasnya.
Mengulas lanjut, JPJ memaklumkan, sebanyak 45 Kamera Awas telah beroperasi sepenuhnya membabitkan 29 kamera bagi tujuan memantau kesalahan melebihi had laju manakala 16 kamera lagi bagi kesalahan tidak mematuhi lampu isyarat merah.
“Objektif akhir pelaksanaan Kamera Awas adalah bertujuan untuk meningkatkan pematuhan terhadap had laju dan lampu isyarat serta mengurangkan jumlah kemalangan dan kematian di jalan raya.
“Penguatkuasaan secara pengesanan teknologi digital ini telah menjadi amalan antarabangsa yang terbukti efektif dalam meningkatkan tahap keselamatan jalan raya serta akan dapt meningkatkan reputasi negara setaraf dengan negara-negara maju yang lain,” ujarnya. – KOSMO! ONLINE


Seminar Richworks bukan sesi jual air liur semata-mata – GTR Burger
Oleh KOSMO!

7 Mei 2022, 6:45 pm
PETALING JAYA – Pengasas GTR Burger, Nordin Mat mengakui seminar anjuran RichWorks International Sdn. Bhd. (RichWorks) telah berjaya membimbing syarikatnya sehingga mencapai jualan RM1 juta sebulan.
Menurut Nordin, sesi seminar yang dikendalikan Mentor Usahawan Richworks yang juga pengasas syarikat itu, Datuk Wira Dr. Azizan Osman telah banyak merubah pendapatan syarikatnya.
Jelasnya, GTR Burger menyertai program Titanium RichWorks pada Oktober tahun lalu dan jualan syarikat ketika itu sekitar RM100,000 sebulan.
“Namun, selepas sesi program dan seminar yang dikendalikan Dr. Azizan, jualan GTR Burger melonjak hingga RM1 juta sebulan sejak bulan Mac lalu.
“Richworks ini bukan sekadar seminar pemasaran jual air liur tetapi juga sesi ‘coaching’ keseluruhan hidup anda,” jelasnya.
Nordin berkata demikian bagi menjawab tuduhan seorang YouTuber dengan nama Jebat Derhaka yang mempersoalkan papan iklan RichWorks yang dikatakan melahirkan usahawan jutawan dapat dilihat  di beberapa kawasan di lebuh raya utama.

Dakwa Youtuber itu lagi, Richworks juga adalah seperti skim cepat kaya atau pak man telo.
Mengulas lanjut, Nordin berkata, dia yakin dengan bimbingan daripada Richworks jualan syarikatnya itu akan terus meroket.
“Jauh beza jika nak banding sekadar pengalaman saya berniaga dah 24 tahun tapi bila masuk sini lain betul pendekatannya,”ujarnya.
Tambah beliau, ketika ini juga ada rakan usahawan jutawan Titanium yang mampu memperolehi jualan sehingga RM1 juta sehari walaupun bermula dari bawah.
“Bahkan kebanyakan usahawan yang berjaya hari ini adalah bermula dari kosong dan tidak pandai berniaga sebenarnya.
“Tapi mereka yakin dan percaya kepada proses yang dilalui dalam perjalanan ini, tidak ada yang mudah dan percuma untuk berjaya,” tegasnya.-KOSMO! ONLINE


Pemotong rumput maut dirempuh MPV
Oleh OTHMAN YAHAYA

7 Mei 2022, 6:50 pm
SUNGAI PETANI – Seorang lelaki warga Myanmar maut akibat dirempuh sebuah kenderaan pelbagai guna (MPV) yang terbabas dalam kejadian di Jalan Pintasan Semeling berhampiran Taman Malinja, Bedong di sini hari ini.
Dalam kejadian kira-kira pukul 11 pagi itu, mangsa, Cinglowpa, 29, maut di tempat kejadian akibat kecederaan parah di kepala manakala rakan senegaranya, Jamal Husson Fozol Haque, 33, patah bahu kanan.
Kejadian berlaku ketika kedua-dua mangsa sedang berehat selepas melakukan kerja-kerja memotong rumput di situ.
Ketua Polis Daerah Kuala Muda, Asisten Komisioner Zaidy Che Hassan berkata, dua lelaki warga asing itu bekerja dengan sebuah syarikat penyelenggara kebersihan.
Katanya, mereka dikatakan sedang berehat di bahu jalan sebelum dirempuh MPV jenis Perodua Alza.
“Kenderaan dipandu remaja lelaki berusia 16 tahun yang datang dari arah lampu isyarat Semeling itu dipercayai dipandu laju sebelum hilang kawalan dan merempuh dua pokok di kiri jalan.

“MPV tersebut kemudian merempuh kedua-dua mangsa dan sebuah motosikal dipercayai milik salah seorang mangsa,” katanya di sini hari ini.
Katanya, pemandu Perodua Alza tidak mengalami sebarang kecederaan dan pemeriksaan awal mendapati remaja terbabit tidak mempunyai lesen memandu yang sah,” ujarnya.


Identiti lelaki rentung kereta terbakar dikenal pasti
Oleh MOHD. RAFIE AZIMI

7 Mei 2022, 4:57 pm
JITRA – Identiti lelaki yang ditemui rentung selepas kereta dipandunya terbakar dalam kemalangan membabitkan dua buah kenderaan di Kilometer 19.4, Lebuh Raya Utara Selatan dekat persimpangan Kampung Nongka, Napoh dekat sini kelmarin dikenal pasti sebagai Muhammad Akhimullah Amaran, 30.
Ketua Polis Daerah Kubang Pasu, Superintendan Rodzi Abu Hassan berkata, mangsa yang memandu kereta Proton Persona tersebut merupakan seorang pekerja stor.
Katanya, lelaki terbabit beralamat di Taman Masmuda di Kangar, Perlis.
“Mangsa ketika kejadian didapati memakai tali pinggang keledar dan dia bagaimanapun tersepit dalam kereta yang remuk menyebabkannya gagal menyelamatkan diri,” katanya ketika dihubungi di sini hari ini.
Menurutnya, kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


Tak puas beraya, Sharifah Rose kena sambung penggambaran
Oleh NUR EMIRA SAIZALI

7 Mei 2022, 3:20 pm
PETALING JAYA – Pelakon semakin meningkat naik Sharifah Rose reda apabila cuti sempena Hari Raya Aidilfitri ‘dirampas’ dengan jadual kerja yang padat pada tahun ini.
Akui pemilik nama lengkap Sharifah Rose Sabrina Syed Mohd. Mazfira, 24, itu, sambutan hari lebaran 2022 sangat berbeza dengan tahun-tahun sebelum ini kerana perlu kembali ke set penggambaran pada minggu pertama Syawal.
“Sambutan raya saya pada tahun ini berbeza sebab saya sibuk dengan penggambaran drama yang sedang ditayangkan iaitu Do You Love Me Captain.
“Sebelum ini memang saya dapatlah habiskan masa sepanjang hari raya sebulan dengan keluarga dan kawan-kawan tetapi tahun ini tidak, cuti cuma beberapa hari sahaja,” katanya kepada Kosmo! Online baru-baru ini.
Ujarnya lagi, peluang untuk menikmati keseronokan hari raya pada tahun ini juga agak terbatas selain tidak dapat bercuti selama sebulan seperti sebelum ini.
“Jika dulu saya boleh beraya sebulan dengan keluarga dan kawan-kawan tetapi jadual sangat padat tahun ini,” katanya lagi.

Dalam pada itu, Rose yang terkenal menerusi drama Kekasih Hati Mr. Bodyguard memberitahu individu yang paling dirindui setiap kali Syawal menjelma ialah arwah nenek belah ibunya.
“Saya paling rindu momen beratur dengan sepupu bersalaman dengan nenek untuk dapat duit raya, memang meriah sangat waktu tersebut.
“Selain itu, ketika nenek masih ada, saya dan ibu selalu menganyam ketupat bersama. Namun, selepas nenek meninggal dunia, saya tak anyam ketupat lagi.
“Sejak nenek meninggal dunia ketika usia saya tujuh tahun, kemeriahan dan keakraban pada hari raya tidak sama lagi seperti dahulu,” tambahnya.
Sebagai info, namanya semakin dikenali ramai menerusi drama Kekasih Hati Mr. Bodyguard selepas menerima kecaman hebat susulan lakonannya yang dikatakan agak kaku. – KOSMO! ONLINE


Iqbal nak bagi RM70,000 duit raya di KLIA2 malam ini
Oleh MOHAMMAD SHAHEMY AZMI

7 Mei 2022, 4:30 pm
PETALING JAYA – Sebagaimana yang telah dijanjikan, usahawan kontroversi Ahmad Iqbal akan mengagihkan duit raya kepada orang ramai bertempat di Lapangan Terbang Antarabangsa Kuala Lumpur (KLIA) 2, sekitar pukul 8.45 malam ini.
Dijangka Iqbal akan tiba di KLIA 2 dengan menaiki penerbangan AirAsia.
Ujar Iqbal, setakat ini dia masih mempunyai baki duit raya yang akan diagihkan kepada orang ramai sebanyak RM70,000 daripada keseluruhan duit raya yang disediakan iaitu RM100,000.
“Assalamualaikum. Malam ini saya akan turun di Lapangan Terbang Antarabangsa (KLIA 2). Saya nak beri duit raya lagi memandangkan saya sudah berjanji untuk beri duit raya.
“Setakat ini saya baru belanjakan sebanyak RM30,000. Saya kena tunaikan janji saya kepada masyarakat untuk beri duit raya,” katanya menerusi satu hantaran yang dimuat naik dalam Instagram.
Ujar usahawan bergelar penyanyi itu lagi, dia akan memberikan nilai duit raya secara rawak, bergantung ‘duit kecil’ yang berbaki miliknya ketika ini.

“Saya beri tidaklah banyak. Ada RM5, RM10. Paling banyak mungkin RM50. Saya akan beri secara rawak.
“Saya juga memerlukan duit kecil. Kalau ada siapa boleh sediakan untuk saya dalam RM10,000, saya mahu tukar. Mohon bantuan supaya lebih ramai lagi yang dapat duit raya,” katanya.
Tambah bekas pembantu peribadi kepada usahawan Datuk Seri Vida itu lagi, dia perlu kotakan janjinya kepada orang ramai untuk memberikan duit raya dengan peruntukan sebanyak RM100,000 yang disediakan.
Dalam pada itu, Iqbal berharap tidak diserbu ketika berada di KLIA nanti dan akan memberikan duit raya kepada orang ramai yang berada di sana sahaja.
Dalam hantaran berbeza, usahawan berusia 27 tahun itu berkata, dia perlu menguar-uarkan tentang pemberian duit raya dengan peruntukan sebanyak RM100,000 supaya orang ramai tahu dirinya bersedia untuk memberikan duit raya.
“Kenapa saya perlu sebar dan maklumkan jumlah RM100,000? Supaya orang tahu apabila bertemu nanti, saya bersedia bagi duit raya.
“Saya beri untuk suka-suka sahaja sekadar bermasyarakat,” katanya.
Terdahulu, Iqbal memaklumkan berhajat untuk memberikan duit raya kepada orang ramai dengan peruntukan sebanyak RM100,000 beberapa hari sebelum sambutan Aidilfitri.
Bagaimanapun, Iqbal meletakkan syarat individu yang ingin mendapat duit raya daripadanya perlu bertemu secara berhadapan. – KOSMO! ONLINE


Operasi pencarian sehingga tujuh kilometer, mangsa belum ditemukan
Oleh ABDUL RASHID ABDUL RAHMAN

7 Mei 2022, 4:28 pm
KUANTAN – Operasi mencari dan menyelamat seorang remaja yang hilang dibawa arus deras ketika berkelah di Pasir Puteri, Sungai Lembing di sini masih menemui jalan buntu apabila tiada petanda mangsa ditemukan setakat ini.
Penolong Pengarah Jabatan Bomba dan Penyelamat Malaysia (JBPM) Pahang, Ismail Abdul Ghani berkata, operasi mencari dan menyelamat yang bermula pagi ini melibatkan kawasan sejauh tujuh kilometer daripada lokasi mangsa dilaporkan hilang.
“Operasi mencari mangsa hari ini dilakukan dengan kaedah pencarian permukaan, selaman dan juga menggunakan bantuan anjing pengesan bermula pukul 8 pagi.
“Operasi mencari berhadapan cabaran arus deras memandangkan malam semalam hujan lebat namun operasi terus digiatkan hari ini,”katanya di sini, hari ini.
Semalam, kegembiraan sebuah keluarga dari Terengganu berkelah di Pasir Puteri Sungai Lembing di sini bertukar duka selepas salah seorang daripada mereka dikhuatiri lemas dihanyutkan arus deras.
Ketua Polis Daerah Kuantan, Asisten Komisioner Wan Mohd. Zahari Wan Busu berkata, mangsa Amirun Mohamad,14, bersama abang dan sepupunya dilaporkan turun ke sungai yang terletak kira-kira 100 meter daripada khemah mereka kira-kira pukul 2.15 petang.

Katanya, semasa sedang mandi mangsa bersama abang dan sepupunya dihanyutkan arus deras ke kawasan yang lebih dalam sebelum abang dan sepupu mangsa diselamatkan orang ramai manakala mangsa hilang dihanyutkan arus.
Menurut Ismail pihaknya merancang memperluaskan lagi kawasan pencarian petang ini dengan memulakan pencarian daripada bawah dan pencarian di kawasan air yang tenang.
Katanya, operasi hari ini dijangka berakhir pada pukul 6.30 petang sebelum disambung semula esok mengambil kira risiko pada malam hari. – KOSMO! ONLINE


Dua lelaki cedera akibat pergaduhan
Oleh NOR AZIAH MAT NOH

7 Mei 2022, 4:19 pm
AMPANG JAYA – Salah faham berhubung kehilangan beg sandang menjadi punca dua lelaki cedera selepas terlibat dalam pergaduhan di sebuah rumah di Bukit Antarabangsa di sini malam tadi.
Ketua Polis Daerah Ampang Jaya Asisten Komisioner Mohamad Farouk Eshak berkata, pihaknya menerima panggilan berhubung kejadian pada pukul 12.25 tengah malam.
“Sepasukan polis di lokasi kejadian mendapati lapan lelaki sedang bertengkar dan dua daripadanya cedera.
“Kesemua individu terlibat berusia lingkungan 20 hingga 25 tahun itu ditahan dan dibawa ke Balai Polis Hulu Klang untuk tindakan lanjut,”katanya dalam satu kenyataan hari ini.
Mengulas lanjut, punca kejadian adalah akibat perselisihan faham berhubung kehilangan beg sandang.
“Ketika perbincangan, telah berlaku pergaduhan antara kumpulan lelaki terbabit.

“Tiga suspek daripada kesemua suspek telah direman selama empat hari bermula semalam bagi membantu siasatan,” ujarnya.
Tambahnya, baki lima lagi suspek telah diberi jamin polis dan kes disiasat di bawah Seksyen 148 Kanun Keseksaan. – KOSMO! ONLINE


Pertandingan DIY Made Simple kembali
Oleh MUHAMMAD IKHWAN IDERIS

7 Mei 2022, 3:10 pm
PETALING JAYA – Peruncit barangan pembaikan rumah, MR D.I.Y. Group (M) Bhd. (MR D.I.Y.) dengan kerjasama Pusat Komuniti dan Kelestarian Universiti Malaya (UMCares) bakal melancarkan edisi ke-6 pertandingan tahunan DIY Made Simple.
Pertandingan yang terbuka kepada semua pelajar sekolah menengah seluruh negara dan disokong oleh Kementerian Pendidikan (KPM) bertujuan menggalakkan para pelajar memahami serta menghargai impak positif budaya ‘buat sendiri’ (DIY) ke atas negara dan komuniti.
Tema tahun ini, ‘Menghadapi Norma Baharu: Transformasi Sekolah’ menyeru pelajar untuk mencari jalan mempertingkatkan kemudahan di sekolah mereka sambil menyesuaikan diri dalam norma baharu dengan memulakan projek DIY menggunakan bahan dikitar semula.
Pengerusi Kumpulan MR D.I.Y., Datuk Azlam Shah Alias berkata, DIY Made Simple bukan sekadar satu pertandingan dan ia menggalakkan perkongsian idea tentang cara mempraktikkan amalan mesra alam, menggalakkan budaya naik taraf dan guna semula, seterusnya melahirkan komuniti yang mampan.
“Kami ingin mengucapkan terima kasih kepada UMCares kerana sekali lagi bekerjasama dengan kami dalam usaha ini, dan kepada KPM kerana menyokong program ini.
Azlam Shah
“Sokongan mereka membolehkan kami meningkatkan kemahiran 865 pelajar sekolah menengah dari seluruh negara sejak pertandingan ini dilancarkan pada tahun 2017 dan ia semakin besar dan menarik dari tahun ke tahun,” katanya dalam satu kenyataan.

Penyertaan edisi DIY Made Simple 2022 kini dibuka dan pelajar berminat boleh menghantar video penyertaan mereka sehingga 20 Mei 2022.
Satu panel pengadil yang terdiri daripada wakil dari Universiti Malaya (UM), MR D.I.Y. dan KPM akan menilai kesemua penyertaan dan menyenarai pendek 98 pasukan (tujuh sekolah dari setiap negeri) untuk pembentangan cadangan dan prototaip dari 31 Mei hingga 21 Julai 2022.
Seterusnya, 18 finalis akan dipilih untuk bekerjasama dengan pensyarah dari Fakulti Bina Alam UM untuk mentransformasi idea mereka menjadi realiti semasa pusingan akhir.
Fasa terakhir akan dijalankan dari 22 Julai hingga 25 Sept 2022 sebelum para pemenang diumumkan pada bulan Oktober. – KOSMO! ONLINE


Penganggur baling batu nisan dalam masjid ditahan
Oleh AZAHAR HASHIM

7 Mei 2022, 4:22 pm
KULIM – Seorang penganggur mendakwa mendengar bisikan menyuruhnya melakukan perbuatan khianat di masjid dan tanah perkuburan islam sekitar Sungai Kob di sini sejak Oktober tahun lalu.
Lelaki berusia 30 tahun yang disyaki penagih dadah itu ditahan di Taman Mutiara, Sungai Kob pada Selasa lalu.
Ketua Polis Daerah Kulim, Superintendan Mohd. Redzuan Salleh berkata, suspek ditahan kerana disyaki terlibat dalam lima kejadian khianat ke atas dua buah masjid dan tiga tanah perkuburan Islam.
“Perbuatan khianat merosakkan masjid dan kawasan perkuburan itu didakwa berlaku sejak Oktober tahun lalu dengan kejadian terbaharu pada 20 April lalu.
“Pada 20 April lalu, jemaah masjid yang hendak menunaikan solat subuh di sebuah masjid di Sungai Kob terkejut apabila menemui batu nisan di ruang solat masjid,” katanya di sini hari ini. – KOSMO! ONLINE


Russia tidak berniat guna senjata nuklear ke atas Ukraine
Oleh KOSMO!

7 Mei 2022, 3:15 pm
MOSCOW – Jurucakap Kementerian Luar Russia, Alexey Zaitsev memaklumkan bahawa Kremlin tidak berhasrat menggunakan senjata nuklear dalam operasi ketenteraan khasnya di Ukraine, lapor laman berita India Today, semalam.
Kenyataan itu dibuat selepas diplomat tertinggi Moscow di Amerika Syarikat (AS) menegur pegawai Barat kerana membuat tuduhan tidak berasas mengenai penggunaan senjata semasa krisis di Ukraine.
“Russia mematuhi prinsip bahawa tidak akan pemenang dalam sesuatu pertempuran apabila melibatkan penggunaan senjata nuklear.
“Asas pegangan nuklear Russia tidak membayangkan sebarang senario yang berpotensi bagi mencapai matlamat ketenteraan Moscow di Ukraine,” ujarnya.
Namun begitu, Zaitsev menambah bahawa Russia sentiasa menjangkakan provokasi dari blok Barat mengenai situasi di Ukraine dan akan sentiasa bersedia untuk sebarang perkembangan dalam ruang media atau secara langsung di lapangan.
Duta Russia di Washington, Anatoly Antonov membidas kenyataan AS yang disebut sebagai ‘sekumpulan maklumat salah mengenai mengenai dasar nuklear Kremlin’.

“Generasi ahli politik Pertubuhan Perjanjian Atlantik Utara (NATO)  jelas tidak mengambil serius ancaman nuklear apabila sering menggunakan isu tersebut untuk membuat provokasi terhadap Russia,” kata Antonov.
Jurucakap Kremlin, Dmitry Peskov dan speaker parlimen Russia, Vyacheslav Volodin kedua-duanya menegaskan minggu ini bahawa Moscow tidak akan menjadi yang pertama memulakan penggunaan senjata nuklear dalam peperangan ini. – Agensi


Sekampung riuh lelaki sangka beg adalah seekor singa sesat
Oleh KOSMO!

7 Mei 2022, 4:30 pm
NAIROBI, Kenya – Sebuah perkampungan di Kenya dikejutkan dengan penemuan sebuah beg yang disalah anggap sebagai seekor singa yang sesat, lapor akhbar Metro UK.
Beg tersebut telah diletakkan di kawasan semak samun di kampung Kinyana yang berjarak hanya satu kilometer dari Taman Negara Gunung Kenya.
Bagaimanapun, seorang pekerja ladang telah melihat beg itu lalu menyangka bahawa seekor singa sedang bersembunyi di bawah semak dan bersedia untuk menerkam.
Setelah menghubungi pihak berkuasa, tiga pegawai hidupan liar yang lengkap bersenjata bergegas ke lokasi kejadian untuk menangkap haiwan itu.
Mereka tidak menemui singa sebaliknya sebuah beg yang diletakkan oleh seorang wanita yang merupakan pemilik rumah berdekatan.
Wanita itu meletakkan anak-anak pokok alpukat di dalamnya dan kerana tidak mahu ia kering di bawah matahari, dia meletakkannya di sebalik dedaun yang merimbun.

“Kami bertindak balas terhadap insiden itu dengan berhati-hati dan serius. Pada awalnya kami memastikan semua orang selamat sebelum pegawai hidupan liar menyiasat dan mendapat ia adalah beg,’’ kata ketua kampung, Cyrus Mbijiwe kepada Badan Penyiaran Britain (BBC).
Setelah sedar bahawa ia adalah sebuah beg, mereka mula ketawa lalu merakam gambar dan swafoto dengannya.
Pekerja ladang yang bekerja di rumah pemilik itu dipuji kerana mengambil langkah berjaga-jaga untuk mengurangkan konflik. – Agensi


[VIDEO] Lori minyak lambat, Setiu, Besut habis RON95
Oleh MOHD AZLI ADLAN

7 Mei 2022, 3:04 pm
KUALA TERENGGANU – Permintaan tinggi luar biasa pada musim perayaan Aidilfitri punca beberapa stesen minyak di daerah Setiu dan Besut kehabisan bekalan petrol khususnya RON95 semalam.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) Terengganu, Saharuddin Mohd. Kia. berkata, semakan pihaknya mendapati masalah kekurangan bekalan petrol tersebut hanya melibatkan sebahagian stesen minyak yang terletak di laluan mempunyai trafik tinggi.
“Berdasarkan maklum balas pengusaha stesen minyak terlibat, permintaan terhadap petrol terutama RON95 amat tinggi pada musim raya ini.
“Ia menyebabkan bekalan petrol mereka pada kapasiti penuh telah habis dengan pantas tanpa sempat lori tangki tiba untuk melakukan pengisian semula,” katanya ketika dihubungi Kosmo! di sini hari ini.
Saharuddin berkata, kesesakan lalu-lintas yang berlaku di laluan-laluan utama di Terengganu terutama pada semalam agak luar biasa.
Tambah beliau, kelewatan tersebut turut disumbang oleh lori-lori tangki yang membawa bekalan petrol terbabit telah tersangkut dalam kesesakan lalu-lintas.

“Bagaimanapun masalah tersebut telah berjaya diatasi secara berperingkat mulai awal pagi tadi,” katanya.
Sebelum ini Kosmo! melaporkan masalah kehabisan bekalan petrol itu telah menyebabkan banyak kereta tersadai di beberapa stesen minyak di Setiu dan Besut – KOSMO! ONLINE


Menteri saran BTS dikecualikan khidmat tentera
Oleh KOSMO!

7 Mei 2022, 4:00 pm
SEOUL – Seorang menteri kerajaan Korea Selatan menggesa undang-undang mengecualikan kumpulan tersohor K-pop, BTS daripada perkhidmatan ketenteraan mandatori, lapor akhbar Bangkok Post, kelmarin.
Menteri Kebudayaan, Hwang Hee dalam satu kenyataan memberitahu kehilangan sementara BTS dari industri muzik dunia bagi memberi laluan kepada perkhidmatan ketenteraan itu akan menjadi satu kerugian buat negara.
“Ia juga akan menjadi kerugian budaya jika penyanyi terpaksa menggantung aktiviti seni mereka bagi memenuhi kewajipan perkhidmatan tentera sedangkan pencapaian dalam mempromosikan martabat negara sedang berada di puncak,” kata Hee.
BTS pada 2020 menjadi kumpulan Asia pertama sejak 1963 mendahului carta Hot 100 bagi semua genre Billboard dengan single berbahasa Inggeris mereka iaitu Dynamite.
Jin yang merupakan ahli tertua kumpulan itu perlu menyertai tentera sebelum akhir tahun ini melainkan undang-undang berkaitan disemak untuk membolehkan pengecualian.
Semua warganegara lelaki berumur 18 hingga 28 tahun dikehendaki berkhidmat dalam tentera selama kira-kira dua tahun sebagai salah satu program persediaan menghadapi kemungkinan serangan Korea Utara.

Undang-undang semasa membenarkan pengecualian perkhidmatan buat sesetengah atlet elit dan pemuzik klasik tetapi ia tidak merangkumi penghibur popular. – Agensi


G3 Global raih kontrak RM118.38 juta
Oleh MUHAMMAD IKHWAN IDERIS

7 Mei 2022, 1:56 pm
PETALING JAYA – Pakar kecerdasan buatan (AI), G3 Global Berhad (G3 Global) memperoleh kontrak terbesarnya sejak penstrukturan semula perniagaan dengan perjanjian RM118.38 juta untuk mereka bentuk dan membangunkan sistem keselamatan dan keselamatan bersepadu lapangan terbang (AIS3) untuk Lapangan Terbang Antarabangsa Kuala Lumpur (KLIA) dan klia2.
Ia bakal dilaksanakan dengan kerjasama SenseTime, sebuah syarikat perisian AI terkemuka yang disenaraikan di Papan Utama Bursa Saham Hong Kong Limited.
Kontrak itu dianugerahkan oleh Malaysia Airports (Sepang) Sdn. Bhd., anak syarikat milik penuh Malaysia Airports Holdings Berhad yang menyediakan perkhidmatan penyelenggaraan dan pentadbiran kemudahan lapangan terbang.
Pengarah Urusan G3 Global, Dirk Quinten berkata, dalam era pra-pandemik, KLIA dan klia2 memberi perkhidmatan kepada 62.3 juta penumpang, yang mana hampir 72 peratus atau 44.6 juta daripadanya melibatkan ketibaan antarabangsa.
“Selepas pembukaan semula sempadan antarabangsa, trafik lapangan terbang pasti akan pulih dan terdapat keperluan yang besar untuk sistem pengurusan keselamatan pintar yang maju dari segi teknologi untuk kedua-dua lapangan terbang.
“Sistem AIS3 kami hadir dengan keupayaan AI yang cekap, bersepadu dan mempunyai keupayaan analisis data lanjutan bagi membantu untuk mencapai keputusan lebih pantas dan lebih baik dalam mengukuhkan pengurusan keselamatan lapangan terbang,” katanya dalam satu kenyataan.

Projek AIS3 dijangka siap menjelang Mac 2024. – KOSMO! ONLINE


Kos sara hidup di Turki melonjak 70 peratus
Oleh KOSMO!

7 Mei 2022, 2:00 pm
ISTANBUL – Harga pengguna di Turki melonjak hampir 70 peratus pada April berbanding setahun lalu, mencecah paras tertinggi dalam dua dekad.
Harga makanan dan kelengkapan isi rumah mencatatkan kenaikan paling ketara dalam inflasi tahunan dengan kos pengangkutan meningkat dua kali ganda sepanjang tahun.
Negara-negara di seluruh dunia turut berhadapan dengan krisis kos sara hidup yang semakin meningkat.
Bagaimanapun, Turki berdepan situasi lebih serius disebabkan keengganan presidennya untuk menaikkan kadar faedah, kaedah yang biasa digunakan untuk membantu meredakan inflasi.
Kos makanan dan minuman bukan alkohol menyaksikan peningkatan tahunan sebanyak 89.1 peratus manakala perabot dan kelengkapan rumah meningkat 77.64 peratus.
Bagi harga makanan asas bulanan, harga melonjak 7.25 peratus pada April, demikian menurut data dari Institut Statistik Turki.

Turki telah menyaksikan kejatuhan nilai mata wang lira kerana Presiden Recep Tayyip Erdogan mengutamakan eksport berbanding kestabilan mata wang.
Erdogan menyifatkan kadar faedah sebagai ‘ibu dan bapa segala kejahatan’ dan telah menggunakan lebih banyak dasar yang bukan ortodoks dalam usaha menstabilkan harga termasuk campur tangan dalam pasaran pertukaran asing.
Bank pusat negara juga berdepan tekanan daripada Erdogan apabila terpaksa mengurangkan kadar faedah kepada 14 peratus daripada 10 peratus sejak September tahun lalu.
Pada bulan lalu, bank pusat berjaya mengekalkan kadar stabil untuk bulan keempat berturut-turut walaupun inflasi melonjak.
Bekas pekerja kesihatan di Istanbul, Tuba Canpolat, berkata keluarganya bergelut untuk meneruskan kehidupan seharian hanya dengan gaji suaminya sebagai pekerja pembinaan.
“Ia adalah sesuatu yang tidak mungkin untuk kami hidup dengan gaji £5,000 lira (RM1,469) sedangkan sewa rumah adalah £3,000 (RM880) hingga £4,000 lira (RM1,175),” katanya. – Agensi


123 cawangan Tabung Haji mula beroperasi esok
Oleh NURUL AIN NATASHA MAZLAN

7 Mei 2022, 1:49 pm
PETALING JAYA – Sebanyak 123 cawangan Tabung Haji di seluruh negara akan beroperasi esok bagi membolehkan bakal haji terpilih pada Musim Haji 1443H/2022M untuk membuat urusan.
Menurut Pemangku Pengarah Eksekutif Operasi, Mohamed Ameen Abdul Wahab, bakal jemaah haji boleh menghantar surat terima tawaran haji, buku rekod rawatan setelah pemeriksaan kesihatan dibuat dan pasport antarabangsa ke mana-mana pejabat cawangan TH yang berhampiran.
Katanya, kesemua cawangan itu akan beroperasi dari pukul 8.45 pagi hingga 4 petang.
“Keputusan ini dibuat bagi memberi kemudahan dan melancarkan urusan bakal jemaah haji walaupun hari Ahad merupakan hari cuti di kebanyakan negeri. Kami berharap bakal jemaah haji dan juga pendeposit dapat memanfaatkan peluang ini,” katanya dalam kenyataan hari ini.
Di samping itu, pendeposit juga boleh hadir untuk membuat perkhidmatan simpanan dan pengeluaran atau sebarang urusan penukaran status akaun kanak-kanak kepada akaun dewasa. – KOSMO! ONLINE


Perancangan jangka panjang atasi masalah kesesakan – Ismail Sabri
Oleh ABDUL RASHID ABDUL RAHMAN

7 Mei 2022, 1:40 pm
BERA – Perdana Menteri, Datuk Seri Ismail Sabri Yaakob berkata masalah kesesakan lalu lintas setiap kali musim perayaan perlu diberi perhatian dan diatasi bagi memberikan keselesaan kepada pengguna jalan raya.
Beliau berkata, perancangan yang terbaik perlu dilakukan bagi mengatasi masalah yang sering berlaku khususnya pada musim cuti termasuk hari raya.
“Untuk masa depan saya percaya pihak Kementerian Pengangkutan, Kementerian Kerja Raya dan Lembaga Lebuh Raya Malaysia (LLM) ada perancangan jangka panjang.
“Bagaimanapun tanggungjawab menjaga keselamatan diri terletak kepada kita juga,”katanya pada Majlis Rumah Terbuka Aidilfitri Parlimen Bera di Dataran Kerayong di sini hari ini.
Majlis Rumah Terbuka yang dihadiri kira-kira 40,000 pengunjung pelbagai kaum itu turut dihadiri isteri Perdana Menteri, Datin Seri Muhaini Zainal Abidin.
Yang hadir sama Timbalan Menteri Dalam Negeri, Datuk Seri Ismail Mohamed Said dan Timbalan Menteri Pembangunan Luar Bandar, Datuk Abdul Rahman Mohamad.

Dalam pada itu beliau berkata, dalam berhadapan dengan kesesakan lalu lintas orang ramai perlu sama-sama menjaga keselamatan diri masing-masing dan memandu mengikut peraturan.
Katanya, pengguna jalan raya perlu mendisiplinkan diri dengan memandu secara berhemah dan berhati-hati sepanjang perjalanan di jalan raya atau lebuh raya.
“Jika penat dan mengantuk berhenti dulu, tidur sekejap dalam kereta dan apabila hilang mengantuk boleh teruskan perjalanan, jangan paksa diri untuk sampai cepat,”ujarnya. – KOSMO! ONLINE


UMNO, Pas Selangor tidak bertembung walau MN terkubur
Oleh MOHD YUNUS YAKKUB

7 Mei 2022, 1:47 pm
KUALA SELANGOR – UMNO dan Pas Selangor akan mengambil pendekatan tidak akan bertembung satu sama lain pada Pilihan Raya Umum ke-15 (PRU-15) walaupun Muafakat Nasional (MN) terkubur.
Pengerusi Perhubungan UMNO Selangor, Tan Sri Noh Omar berkata, ini ekoran kedua-dua parti tersebut adalah pembangkang di Selangor berbanding negeri lain.
“Kalau tidak dapat declare (isytiharkan) MN sekalipun, sekurang-kurangnya di Selangor akan susun bahawa UMNO dan Pas tidak akan bertembung.
“Kalau UMNO bertanding di Parlimen, Dewan Undangan Negeri (DUN) kena ada Pas dan sebaliknya dan elak bertembung satu sama lain,” katanya pada sidang akhbar dalam majlis Rumah Terbuka Aidilfitri Tan Sri Noh Omar di Tanjong Karang, hari ini.
Turut hadir Pesuruhjaya Pas Selangor, Datuk Dr.Ahmad Yunus Hairi.
Noh yang merupakan Menteri Pembangunan Usahawan dan Koperasi memberitahu, pihaknya berharap tindakan mereka itu akan mendapat restu daripada pucuk pimpinan parti masing-masing.

Jelas beliau, pembahagian kerusi juga telah selesai antara UMNO dan Pas Selangor sebelum tertubuhnya Perikatan Nasional (PN).
“Kita menyasarkan sekurang-kurangnya memenangi lebih 30 kerusi dalam PRU-15 nanti,” katanya.
Sementara itu, Ahmad Yunus berkata di Selangor, musuh politik Pas dan UMNO adalah Pakatan Harapan (PH).
“Realitinya PRU-14, UMNO ada pengundi asas sendiri dan begitu juga Pas. Kebersamaan dan muafakat ini kalau ditunjukkan kepada rakyat, kita boleh jatuhkan PH. Kalau bertembung tiga penjuru, tidak akan ke mana,” katanya.
Ketika ditanya sama ada Pas bersedia bertembung dengan Bersatu di Selangor kalau pertandingan dua penjuru, beliau menjelaskan perkara itu adalah keputusan pimpinan tertinggi parti itu.
“Dengan Parti Pribumi Bersatu Malaysia (Bersatu) ini telah didaftarkan sebagai PN. Apapun, saya ingat senario politik pada hari ini adalah macam-macam gabungan dan itu keputusan peringkat tertinggi,” ujarnya. -KOSMO!ONLINE


Lapan hari Op Selamat 18, 141 kematian dicatatkan
Oleh KOSMO!

7 Mei 2022, 2:31 pm
KUALA LUMPUR – Sebanyak 135 kemalangan maut membabitkan 141 kematian telah direkodkan di seluruh negara sepanjang lapan hari Op Selamat 18 dilancarkan sejak 29 April lalu.
Timbalan Ketua Polis Negara, Datuk Razarudin Husain berkata, sepanjang tempoh itu, sebanyak 12,985 kemalangan dilaporkan berlaku di seluruh negara.
Katanya, jumlah berkenaan menunjukkan peningkatan berbanding Op Selamat 15 pada 2019 yang mencatatkan 12,500 kemalangan dengan 128 kemalangan maut dengan 136 kematian.
“Penunggang dan pembonceng motosikal menyumbang kematian tertinggi iaitu 88 kes.
“Dalam Op Selamat 18, kematian membabitkan kereta lebih tinggi iaitu 38 kes berbanding 34 pada Op Selamat 15,” katanya dalam satu kenyataan, hari ini.
Razarudin berkata, pada hari kelapan Op Selamat 18, sejumlah 1,496 kemalangan dicatatkan dengan Selangor merekodkan kemalangan tertinggi membabitkan 292 kemalangan diikuti Johor (200) dan Perak (163), manakala Perlis mencatatkan kemalangan terendah iaitu sembilan kemalangan.

“Daripada 1,496 kemalangan itu, 12 nyawa terkorban membabitkan empat kematian di Johor, tiga (Kedah), serta masing-masing satu kematian di Perak, Selangor, Negeri Sembilan, Melaka, Pahang, Kelantan dan Sabah,” ujarnya.
Sementara itu, sebanyak 257,808 saman dikeluarkan Polis Diraja Malaysia (PDRM) kepada pengguna jalan raya sepanjang lapan hari Op Selamat 18.
Jelasnya, jumlah berkenaan ia adalah peningkatan sebanyak 69,553 saman atau 52 peratus berbanding saman dikeluarkan tempoh sama Op Selamat 15 iaitu 170,167 saman.
Op Selamat 18 telah dilancarkan sempena sambutan Aidilfitri selama 10 hari bermula 29 April hingga 8 Mei ini. – KOSMO! ONLINE


Remaja maut motosikal langgar pembahagi jalan
Oleh OTHMAN YAHAYA

7 Mei 2022, 1:14 pm
SUNGAI PETANI – Seorang remaja lelaki maut selepas motosikal dinaiki bersama rakannya terbabas sebelum melanggar pembahagi jalan di Jalan Spice Village -Taman Kelisa di sini malam semalam.
Dalam kejadian kira-kira pukul 11.15 malam itu, mangsa, Mohamad Nor Alif Firdaus Afzanizan, 12, maut di tempat kejadian akibat kecederaan parah pada kepala.
Sementara pembonceng, Muhamad Alwi Muhaimin Rizaudin, 12, yang mengalami kecederaan di kepala dan badan dirawat di zon kuning Hospital Sultan Abdul Halim (HSAH) di sini.
Ketua Polis Daerah Kuala Muda, Asisten Komisioner Zaidy Che Hassan berkata, siasatan mendapati motosikal jenis Sym Bonus itu ditunggang laju sebelum terbabas dan melanggar pembahagi di kiri jalan sebelum hilang kawalan.
“Kedua-dua mangsa kemudian tercampak ke tengah jalan.
“Siasatan awal juga mendapati kedua-dua mangsa tidak memakai topi keledar ketika kejadian,” katanya di sini hari ini.

Kata beliau, Mohamad Nor Alif Firdaus yang menunggang motosikal maut di tempat kejadian akibat kecederaan parah di kepala manakala pembonceng cedera di kepala dan badan. – KOSMO! ONLINE


Semua PPS ditutup, banjir pulih di Pontian
Oleh MUHAMMAD ZIKRI

7 Mei 2022, 1:34 pm
PONTIAN – Pusat Pemindahan Sementara (PPS) di Sekolah Kebangsaan (SK) Melayu Raya, Pekan Nanas di sini menjadi PPS terakhir ditutup bagi penempatan mangsa banjir petang semalam.
Menurut Seketeriat Jawatankuasa Bencana Banjir Daerah Pontian, PPS tersebut sebelum ini menempatkan 19 mangsa daripada 4 keluarga dari Jalan Kempas, Kampung Sri Gambut.
“Dengan penutupan PPS di SK Melayu Raya, semua 31 keluarga yang menjadi mangsa banjir telah kembali ke rumah masing-masing setelah keadaan banjir bertambah baik.
“Hujan lebat pada pagi 4 Mei lalu telah menyebabkan beberapa buah kampung dilanda banjir bermula di Kampung Paya Embun, Kampung Sri Gambut, Kampung Bukit Panjang dan Kampung Jasa Sepakat,” katanya.
Menteri Besar Johor, Datuk Onn Hafiz Ghazi telah menyantuni mangsa-mangsa banjir dengan menyampaikan kurniaan daripada Sultan Johor, Sultan Ibrahim Sultan Iskandar kepada setiap keluarga.
Sementara itu, bagi membantu meringankan beban mangsa banjir, Yayasan Perbandaran Pontian (YPP) telah menyampaikan sumbangan sebanyak RM300 kepada setiap mangsa banjir yang terlibat.-KOSMO! ONLINE


Wanita dipenjara tebuk kondom pasangan lelaki
Oleh KOSMO!

7 Mei 2022, 3:00 pm
BERLIN – Seorang wanita Jerman dijatuhi hukuman penjara selama enam bulan kerana mencuri sperma pasangannya dengan membuat lubang pada kondom yang digunakan lelaki tersebut, lapor portal berita MailOnline kelmarin.
Wanita yang berhasrat untuk hamil itu mensabotaj kondom pasangannya tanpa kebenaran untuk mendapatkan sperma lelaki itu.
Mahkamah di barat Jerman memaklumkan bahawa tindakan mensabotaj kondom tanpa kebenaran dianggap sebagai ‘mencuri’.
Pasangan itu bertemu dengan kerap untuk melakukan hubungan intim sejak awal tahun 2021.
Mahkamah di wilayah Bielefeld berkata, wanita itu mempunyai perasaan yang tidak berbalas kerana lelaki itu selesa dengan hubungan mereka yang sedia ada.
Bagaimanapun, wanita itu dilaporkan gagal dalam percubaannya untuk hamil.

Dia sebelum itu menghantar mesej melalui aplikasi perbualan Whatsapp dengan mengaku bahawa dia hamil dan telah mensabotaj kondom tersebut.
Lelaki itu kemudian memfailkan tuduhan jenayah terhadap wanita itu yang akhirnya mengaku cuba memanipulasi pasangannya. – Agensi


Pelesit rempit cedera, terseret 10 meter di jalan Pantai Seagate
Oleh NOOR HASLIZA NUSI

7 Mei 2022, 2:23 pm
GEORGE TOWN – Malang nasib seorang pelesit rempit apabila motosikal yang ditunggangnya dikatakan hilang kawalan menyebabkan dia terpelanting dan terseret sejauh kira-kira 10 meter di jalan Pantai Seagate dekat Lebuh Raya Tun Dr Lim Chong Eu di sini pagi tadi.
Kejadian kira-kira pukul 5 pagi itu berlaku ketika lelaki tersebut bersama sekumpulan penunggang motosikal lain dikatakan sedang berlumba termasuk ada yang melakukan aksi ‘Superman’.
Difahamkan, penunggang berusia 20-an itu hanya mengalami kecederaan ringan dan dia segera dibantu serta dialihkan orang awam yang berada di lokasi kejadian.
Jalan Pantai Seagate menjadi antara port ‘panas’ kumpulan pelesit rempit mempamerkan aksi tunggangan merbahaya dan berlumba pada setiap hujung minggu dan cuti umum.
Terdahulu, video kejadian yang berdurasi 18 saat itu turut tular di kumpulan aplikasi sosial WhatsApp komuniti sejak pagi tadi. – KOSMO! ONLINE


18 sekeluarga terselamat banglo terbakar
Oleh ISKANDAR SHAH MOHAMED

7 Mei 2022, 12:05 pm
SHAH ALAM – Kemeriahan sambutan Aidilfitri buat 18 sekeluarga bertukar suram apabila banglo dihuni mereka di sekitar Seksyen 7 di sini, terbakar awal pagi tadi.
Kebakaran kira-kira pukul 2 pagi berlaku ketika semua mangsa termasuk sembilan kanak-kanak sedang nyenyak tidur di rumah berkenaan.
Kesemua mangsa yang pulang beraya itu bagaimanapun terselamat dan berjaya keluar dari banglo dua tingkat berkenaan.
Pengarah Bomba Selangor, Norazam Khamis berkata, seramai 29 anggota termasuk pegawai bersama jentera dari Balai Bomba dan Penyelamat (BBP) Shah Alam dan Kota Anggerik bergegas ke lokasi kejadian sejurus menerima panggilan kecemasan pukul 2.06 pagi.
“Pemeriksaan lanjut mendapati api marak memusnahkan tingkat atas banglo tersebut.
“Kebakaran itu melibatkan bumbung, pendawaian dan dua bilik tidur,” katanya dalam kenyataan hari ini.

Jelas Norazam, rumah berkenaan terbakar 80 peratus dengan api berjaya dipadamkan dalam tempoh dua jam.
“Ketika kejadian, 18 sekeluarga berada di dalam rumah berkenaan manakala pemiliknya tiada di situ.
“Kesemua mereka terdiri daripada sembilan lelaki dan wanita bersama sembilan kanak-kanak berjaya keluar menyelamatkan diri sebelum ketibaan bomba,” ujarnya.
Tambah beliau, tiada kemalangan jiwa dilaporkan dan punca sebenar kejadian masih dalam siasatan. -KOSMO!ONLINE


Peluang Malaysia julang Piala Thomas di Bangkok
Oleh MUHAMMAD HELMEE RAMLI

7 Mei 2022, 12:20 pm
SKUAD badminton lelaki negara memiliki peluang cerah untuk menamatkan kemarau kejuaraan selama 30 tahun dengan membawa pulang trofi kemenangan pada saingan Piala Thomas 2022 yang berlangsung di Bangkok, Thailand.
Keyakinan itu dilaungkan legenda badminton tanah air, Datuk Rashid Sidek yang menganggap pasukan kali ini adalah antara skuad terbaik pada kejohanan tersebut yang akan bermula esok.
Kejayaan perseorangan lelaki No.1 negara, Lee Zii Jia muncul juara pada Kejohanan Badminton Asia (BAC) minggu lalu turut dilihat mampu menjadi pembakar semangat buat Malaysia mendapatkan mata pertama.
“Saya lihat saingan kali ini lebih terbuka kerana tidak ada satu pasukan pun yang memiliki kekuatan serba lengkap. Jika dilihat China, rata-ratanya adalah pemain baharu selain Jepun yang dilihat tidak konsisten termasuk perseorangan utama, Kento Momota.
“Denmark pula memiliki kekuatan seimbang tetapi masih boleh ditewaskan, manakala Indonesia agak bergelut dalam acara perseorangan walaupun ada kelebihan menerusi beregu lelaki,” katanya yang merupakan anggota skuad juara Piala Thomas 1992.
Selain Zii Jia, kehadiran tiga beregu negara, Aaron Chia-Soh Wooi Yik, Goh Sze Fei-Nur Izzuddin Rumsani dan Teo Ee Yi-Ong Yew Sin dijangka mampu memberi kelebihan buat Malaysia.

Rashid juga percaya Liew Daren dan Ng Tze Yong yang dijangka turun sebagai perseorangan kedua dan ketiga mampu untuk melakar kejutan sekiranya diturunkan dalam perlawanan nanti.
“Walaupun ranking mereka jauh tetapi kita perlu beri sokongan dan semangat kepada mereka. Daren adalah pemain yang sangat berpengalaman, manakala Tze Yong juga pernah beraksi dalam saingan Piala Thomas tahun lalu,” ujarnya.
Sebagai rekod, sejak memenangi Piala Thomas pada 1992, pencapaian terbaik Malaysia adalah muncul naib juara sebanyak empat kali, iaitu pada edisi 1994 di Jakarta diikuti Hong Kong (1998), Guangzhou (2002) serta New Delhi (2014).


Selepas suami, Anita Baharom kehilangan ibu tercinta
7 Mei 2022, 12:13 pm
PETALING JAYA – Selepas empat bulan kehilangan suami yang meninggal dunia dalam tidur pada 1 Januari lalu, kehidupan pelakon Anita Baharom sekali lagi diuji apabila ibu tercintanya pula pergi menghadap Ilahi semalam.
Anita menerusi perkongsian dalam Instagramnya memaklumkan bahawa dia kehilangan ibunya, Wirmah Pawanchee yang meninggal dunia pada usia 74 tahun.
Anita, 39, memuat naik foto tangannya memegang tangan allahyarham yang diselubung dengan kain batik.
“Innalillahiwainnailahirojiun. Mak Ita (panggilan dirinya) dah tak ada. Makkkk.
“Wirmah binti Pawanchee. Al-Fatihah,” tulisnya pada ruangan kapsyen.
Anita bagaimanapun tidak berkongsi punca pemergian ibunya, namun menerusi perkongsian dalam Instagram pada 30 Januari lalu, dia ada memuat naik gambar bersama arwah ibunya yang ketika itu sedang terlantar sakit.

Pelakon drama Tetuan Ang & Rahimin itu menerusi satu perkongsian InstaStory beberapa jam lalu memaklumkan jenazah ibunya dimandikan, disembahyangkan serta selamat dikebumikan di Masjid Al Amin Sungai Layar, Sungai Petani, Kedah pukul 8 pagi tadi.
Perkhabaran duka tersebut membuatkan ramai rakan selebriti dan netizen tumpang bersimpati atas kehilangan dilalui Anita.
Mereka tidak henti-henti menitipkan doa dan semangat buat Anita agar terus kuat menempuh kehidupan mendatang selepas melalui episod perit kehilangan orang tersayang selang beberapa bulan.
“Innalillahiwainnailahirojiun. Besar dugaan Ita. Ita kuat okey. Takziah Ita, Abang Zul dan keluarga,” tulis pelakon Amar Baharin.
“Semoga Ita terus kuat adik. Ujian demi ujian dalam hidupmu. Ya Allah permudahkan segalanya dalam hidup Ita,” titip Zarina Zainuddin.
Terdahulu pada 1 Januari lalu, Anita kehilangan suami tercinta, Ismadi Ismail, 50, meninggal dunia dalam keadaan tiba-tiba di kediaman mereka di Bandar Nusa Rhu, Shah Alam, Selangor sekitar pukul 8 pagi.
Ismadi meninggalkan Anita bersama tiga cahaya mata, Syifa Dhia Nurina, Mohamad Dhia Iskandar dan Mohamad Dhia Mikail. – KOSMO! ONLINE


40,000 meriahkan Rumah Terbuka Aidilfitri Parlimen Bera
Oleh ABDUL RASHID ABDUL RAHMAN

7 Mei 2022, 12:48 pm
BERA – Rumah Terbuka Aidilfitri Parlimen Bera yang dihadiri Perdana Menteri, Datuk Seri Ismail Sabri Yaakob hari ini berlangsung dengan meriah dalam suasana Keluarga Malaysia apabila dikunjungi masyarakat berbilang kaum.
Kira-kira 40,000 pengunjung yang terdiri daripada masyarakat berbilang kaum sama ada Melayu, Cina, India dan masyarakat Orang Asli memenuhi Dataran Kerayong di sini bermula pukul 9 pagi bagi bersama-sama memeriahkan sambutan Aidilfitri.
Ismail Sabri berkata, sambutan hari raya yang menjadi kelaziman setiap tahun itu disambut meriah pada kali ini selepas dua tahun tidak dapat berbuat demikian akibat pelaksanaan Perintah Kawalan Pergerakan (PKP).
“Sambutan Hari Raya Aidilfitri kali ini seperti biasa setiap tahun dihadiri masyarakat pelbagai kaum di daerah ini dan alhamdulillah ramai juga orang luar derah turut hadir.
“Terima kasih kepada semua yang hadir yang mana makanan dan juadah disediakan oleh penduduk setiap kampung di daerah ini,”katanya di sini hari ini.
Yang hadir sama Timbalan Menteri Dalam Negeri, Datuk Seri Ismail Mohamed Said dan Timbalan Menteri Pembangunan Luar Bandar, Datuk Abdul Rahman Mohamad.

Dalam pada itu seorang pengunjung, Ng Hook Chuan, 77, berkata, dia bersama keluarga dan rakan-rakan daripada warga Tionghua hadir ke rumah terbuka Aidilfitri Perdana Menteri pada pukul 9 pagi.
Katanya, sambutan Hari Raya berkonsepkan keluarga Malaysia hari ini amat bermakna sekali yang menunjukkan keharmonian masyarakat pelbagai kaum di negara ini.
“Di sini kami dapat bersama menikmati pelbagai makanan seperti lemang dan ketupat bersama masyarakat Melayu yang merayakan Aidilfitri selain bertemu dengan Perdana Menteri.
“Kami amat teruja sekali dan berharap sambutan hari raya seperti ini dapat diteruskan pada masa akan datang,”katanya yang berasal dari Triang.
Sementara itu seorang pengunjung, Mohd Zuhaili Zainuddin, 30, berkata, dia amat teruja untuk menghadiri rumah terbuka ini selepas dua tahun tidak dapat berbuat demikian akibat pandemik Covid-19.
Katanya dia bersama semua ahli keluarganya dan rakan-rakan hadir bagi menjamu selera dan bertemu sanak saudara di majlis ini. – KOSMO! ONLINE


Pesohor media sosial pengaruh kanak-kanak menjadi obes
Oleh KOSMO!

7 Mei 2022, 1:00 pm
VIENNA – Satu kajian mendapati bahawa pesohor-pesohor media sosial mempengaruhi kanak-kanak dan remaja dengan hantaran berkaitan makanan ringan, lapor portal berita MailOnline kelmarin.
Penyelidik menganalisis hantaran mengenai makanan, snek dan minuman ringan oleh enam pesohor media sosial yang terkenal dalam kalangan remaja. Gabungan pengikut mereka adalah 35 juta orang.
Mereka mendapati bahawa tiga perempat daripada hantaran berkaitan makanan dan minuman itu mengandungi produk yang tinggi garam, lemak atau gula.
Semua pesohor berkenaan adalah penutur bahasa Jerman dan hantaran tersebut disebarkan di TikTok, Instagram dan YouTube yang menjadi aplikasi yang digunakan oleh kanak-kanak seawal 13 tahun.
Coklat dan gula-gula pula menjadi produk yang paling biasa dipromosikan oleh pesohor-pesohor media sosial yang menyumbang satu perempat daripada hantaran mengenai makanan dan minuman.
Justeru, penulis-penulis kajian dari Universiti Perubatan Vienna, Austria menyeru agar tindakan keras dikenakan terhadap terhadap ruang pengaruh dan media sosial yang sebahagian besarnya tidak dikawal untuk menangani isu obesiti kanak-kanak.

Pengarang kajian, Dr. Maria Wakolbinge berkata, kerajaan perlu mengambil tindakan untuk membantu menangani masalah obesiti dalam kalangan kanak-kanak yang semakin meningkat.
“Pesohor-pesohor media sosial mempunyai kuasa besar ke atas rasa releven dan menarik yang dirasai oleh orang muda,” katanya. – Agensi


Lebuh Raya Karak, Bentong mulai sesak, perlahan
Oleh KOSMO!

7 Mei 2022, 12:44 pm
PETALING JAYA – Aliran trafik di Lebuh Raya Kuala Lumpur – Karak (KLK) mulai sesak dan perlahan di beberapa kawasan ketika ini.
Menerusi perkongsian di laman Facebook Lebuhraya Pantai Timur (LPT) sehingga pukul 11.21 pagi tadi trafik sesak dan perlahan di sepanjang 9.4 kilometer (km) dari km 68.9 hingga km 59.5 (Bentong).
Turut dilaporkan sesak sepanjang hampir 7km dari km 56.6 hingga km 49.1 dari Lentang ke Bukit Tinggi berikutan pertambahan kenderaan.
Sementara itu, trafik dilaporkan lancar di sepanjang Lebuh Raya Pantai Timur Fasa 1 (LPT 1) dikedua-dua hala.
Dalam pada itu, Lembaga Lebuhraya Malaysia (LLM) di laman Twitternya melaporkan, aliran trafik sesak dilaporkan berlaku di arah Selatan melibatkan laluan Yong Peng Utara ke Yong Peng Selatan (3.9km), Kulai ke Sedenak (16.2km) dan kawasan Rehat dan Rawat (R&R) Machap ke Ayer Hitam ke Jawi (3.1km).
Sementara itu, dilaporkan sebanyak enam kemalangan kereta yang melibatkan laluan Sedenak ke Kulai (30km arah Selatan).-KOSMO! ONLINE


Thailand Gajah Perang bukan pasukan kebal
Oleh MOHD. FITRIE MUHAMAD

7 Mei 2022, 12:10 pm
STATUS Thailand selaku pasukan pilihan lebih berkisar di atas kertas dan pengendali skuad bawah 23 tahun (B-23) negara, Brad Maloney tetap mengimpikan kejutan pada aksi pembukaan Kumpulan B Sukan SEA di Stadium Thien Truong hari ini.
Jurulatih dari Australia itu menaruh keyakinan dan bukan perkara mustahil untuk mengecewakan pasukan paling berjaya dalam sejarah temasya Sukan SEA itu.
Malah, kemampuan pemain negara mengikat skuad Gajah Perang tanpa jaringan pada kempen Kelayakan Piala Asia B-23 di Mongolia, Oktober lalu menjadi bukti kualiti dimiliki barisan pemain muda negara dan komitmen ditunjukkan menghadirkan keyakinan mereka mampu menggalas tugas dengan baik.
“Thailand wajar dihormati sebagai pasukan pilihan dan mereka sudah memenangi pertandingan ini banyak kali. Tetapi saya gembira dengan kumpulan pemain dan kami pernah bekerjasama sejak dua atau tiga tahun lalu.
“Pemain yang kami ada terdiri daripada teras pasukan dan kebanyakan daripada mereka sering mendapat peluang bersama kelab masing-masing. Saya yakin kami mampu tampil kompetitif dan kemungkinan untuk kami raih keputusan positif sentiasa ada,” katanya.
Selepas Thailand, misi skuad negara untuk menebus kekecewaan gagal melepasi peringkat kumpulan pada edisi 2019 diteruskan dengan menentang Laos pada 11 Mei, Singapura (14 Mei) dan Kemboja (16 Mei).


Warga emas tertipu Jeniffer, rugi RM4,000
Oleh NOR AINNA HAMZAH

7 Mei 2022, 1:09 pm
JEMPOL – Seorang warga emas yang juga pesara kerugian kira-kira RM4,000 selepas terpedaya Parcel Scam dengan kenalan Facebook bernama Jeniffer 2 Mei lalu.
Ketua Polis Daerah Jempol, Superintendan Hoo Chang Hook berkata, mangsa iaitu lelaki berusia 62 tahun telah melayari laman sosial Facebook dan berkenalan dengan individu perempuan bernama Jeniffer dan menghantar pesanan ringkas melalui aplikasi WhatsApp menggunakan nombor +1 (213) 588-0894.
Menurutnya, dalam perbualan itu perempuan itu memberitahu berasal dari negara Yaman dan ingin datang ke Malaysia.
“Selepas beberapa hari berkenalan, perempuan itu memberitahu ingin menghantar duit sebanyak RM1,966,500 dalam bentuk bungkusan.
“Kemudian 5 Mei (Khamis), nombor 019-6546501 telah menghantar WhatsApp kepada mangsa dan meminta mangsa membuat pembayaran sebanyak RM4,000 sebagai pembayaran barang tersebut,” katanya dalam satu kenyataan hari ini.
Chang Hook berkata, pada pukul 1 tengah hari semasa berada di RHB Bank Bahau mangsa telah memasukkan duit sebanyak RM 4,000 ke atas akaun RHB Bank nombor 11801900533429 atas penama Wan Salbiah Wan Ab Rahman.

Menurutnya, mangsa kemudiannya disuruh lagi membayar sebanyak RM15,000, namun tidak berbuat demikian kerana sedar telah ditipu.
“Mangsa membuat laporan di Balai Polis Bahau semalam bagi tindakan selanjutnya. Kes disiasat di bawah Seksyen 420 Kanun Keseksaan dan siasatan diteruskan,” katanya. – KOSMO! ONLINE


Perbicaraan Heard, Depp bersambung 16 Mei ini
Oleh KOSMO!

7 Mei 2022, 12:00 pm
BANDAR RAYA NEW YORK – Aktres Amerika Syarikat (AS), Amber Heard mendakwa penderaan fizikal yang diterima daripada bekas suaminya, pelakon popular Johnny Depp telah mendorong peningkatan penganiayaan ke atas satu sama lain dalam rumah tangga mereka.
Menurut laporan stesen penyiaran CNN, Heard memberi gambaran emosi dan grafik dalam pembelaannya terhadap kes saman fitnah oleh Depp.
“Tiada apa yang saya lakukan membuatkan dia berhenti memukul saya. Saya cuba bertahan selama lebih setahun, mungkin dua untuk tidak bertindak balas secara fizikal mahupun lisan.
“Saya cuma merenung dan membeku setiap kali dia mencederakan saya. Ada masanya, saya cuba mengugut menelefon polis jika dia terus menerus memukul saya,” ujar Heard yang dirakam menangis beberapa kali sepanjang keterangan.
Depp menyaman Heard sebanyak AS$50 juta (RM218 juta) atas artikel yang ditulis untuk akhbar The Washington Post di mana aktres itu menggambarkan dirinya sebagai tokoh awam yang mewakili penderaan domestik.
Walaupun Depp tidak dinamakan dalam artikel itu, bintang Pirates Of The Carribean itu mendakwa ia secara tidak langsung menggambarkan dirinya sebagai pendera isteri.

Heard dan Depp yang bertemu pada 2009, telah berkahwin dari 2015 hingga 2016 sebelum sah bercerai pada 2017.
Depp memberi keterangan minggu lalu bahawa dia tidak pernah memukul seorang wanita dan menuduh Heard melakukan penderaan lisan dan fizikal.
Kedua-duanya telah menafikan dakwaan penderaan masing-masing.
“Seperti yang diramalkan oleh peguam Depp dalam kenyataan pembukaan mereka bulan lalu, Amber sememangnya sedang ‘mementaskan lakonan terhebatnya’ ketika sesi keterangan langsung.
“Ingatan Johnny mengenai apa yang berlaku sepanjang enam tahun mereka bersama adalah kekal dan kebenaran adalah sama tidak kira di mana ia dibentangkan,” kata jurucakap Depp.
Perbicaraan akan diteruskan pada 16 Mei berdasarkan tempoh rehat yang dijadualkan sebelum ini. – Agensi


Nyawa 18 penumpang ke Kedah nyaris ‘melayang’, pemandu bas lalok
Oleh DIYANATUL ATIQAH ZAKARYA

7 Mei 2022, 12:55 pm
MELAKA – Nyawa kira-kira 18 penumpang bas ekspres ke Kedah nyaris ‘melayang’ apabila pemandu kenderaan berat itu dikesan positif dadah dalam Ops Hari Raya Aidilitri (HRA) bersepadu di Terminal Bas Melaka Sentral, di sini malam tadi.
Pemandu berusia 38 tahun itu dikesan positif dadah jenis ganja dalam pemeriksaan oleh penguat kuasa Agensi Antidadah Kebangsaan (AADK) dan Jabatan Pengangkutan Jalan (JPJ) kira-kira pukul 9.30 malam.
Pengarah Jabatan Pengangkutan Jalan (JPJ) Melaka, Muhammad Firdaus Shariff berkata, lelaki itu merupakan pemandu gantian yang dicari oleh syarikat bas terbabit selepas pemandu sebenar tidak dapat hadir di saat akhir.
Katanya, hasil pemeriksaan lanjut penguat kuasa bagaimanapun mendapati pemandu itu positif dadah jenis ganja dan masih dalam tempoh pengawasan AADK.
“Dalam operasi bersepadu ini, AADK telah menahan seorang pemandu bas berusia 38 tahun apabila dikesan positif dadah jenis ganja dalam serbuan dilakukan di Terminal Bas Melaka Sentral.
“Pemandu itu dijadualkan membawa kira-kira 18 penumpang bas dari Melaka ke Kedah pada pukul 10 malam ini,” katanya ketika ditemui selepas pemeriksaan di terminal bas itu di sini, malam tadi.

Mengulas lanjut beliau berkata, sepanjang Ops HRA bermula 29 April lalu sehingga semalam, pihaknya telah memeriksa 944 kenderaan dan sebanyak 174 tindakan telah dilakukan membabitkan pelbagai kesalahan.
“Kesalahan utama yang kerap dilakukan adalah tidak mematuhi lampu isyarat merah iaitu sebanyak 22 kes, lebih muatan (14) dan tidak memakai topi atau tali pinggang keledar (13).
“Selebihnya menggunakan telefon bimbit semasa memandu iaitu sebanyak enam kes, memotong barisan (lima) dan memandu di lorong kecemasan empat kes,“katanya.
Jelasnya, pemeriksaan juga telah dilakukan ke atas 326 bas dan 122 pemandu bas ekspres di Terminal Bas Melaka Sentral.
Dalam pada itu, Muhammad Firdaus berkata, agensinya akan terus mempertingkatkan kebolehlihatan penguatkuasaan bagi memastikan semua pengguna jalan raya mematuhi peraturan jalan raya. – KOSMO! ONLINE


Penyakit cacar monyet dikesan di Britain
Oleh KOSMO!

8 Mei 2022, 9:30 pm
LONDON – Agensi Keselamatan Kesihatan UK (UKHSA) memaklumkan bahawa seorang warga di England telah dijangkiti penyakit cacar monyet, lapor portal berita MailOnline kelmarin.
Pesakit itu baru-baru ini telah melakukan perjalanan dari Nigeria di mana dia disyaki mendapat jangkitan tersebut sebelum mengembara ke Britain, kata UKHSA.
Pesakit berkenaan sedang menerima rawatan di unit pernyakit berjangkit di Guy’s and St Thomas’ NHS Foundation Trust, London.
Cacar monyet adalah jangkitan virus yang jarang berlaku dan membunuh satu daripada 10 orang yang dijangkiti tetapi tidak mudah merebak melalui manusia.
Kes itu adalah yang ketujuh direkodkan di Britain dan merupakan satu-satunya kes yang ditemui sejak dua kes telah dikenal pasti di Wales Utara pada 2021.
Jangkitan virus cacar monyet boleh merebak apabila seseorang menjadi kontak rapat kepada pesakit yang dijangkiti. Bagaimanapun, risiko penularan adalah rendah dalam kalangan orang awam.

Jurucakap kerajaan berkata, sebagai langkah berjaga-jaga, pakar-pakar UKHSA sedang bekerjasama dengan rakan sekerja Perkhidmatan Kesihatan Negara (NHS) untuk mengesan kontak rapat pesakit berkenaan bagi memberikan maklumat dan nasihat kesihatan.
Gejala awal cacar monyet termasuk demam, sakit kepala, sakit otot, sakit belakang, kelenjar bengkak, menggigil dan keletihan. – Agensi


Skuad Piala Uber negara tewas aksi pembukaan
Oleh MUHAMMAD HELMEE RAMLI

8 Mei 2022, 7:02 pm
PETALING JAYA – Hasrat skuad badminton wanita negara untuk melakar kejutan ke atas Denmark pada perlawanan pertama peringkat Kumpulan C Piala Uber di Bangkok, Thailand tidak terlaksana apabila tewas 2-3 sebentar tadi.
Pada perlawanan yang berlangsung di Impact Arena itu, Malaysia ketinggalan 0-1 terlebih dahulu selepas perseorangan utama, S. Kisona akur dengan kekalahan 14-21, 15-21 kepada Mia Blichfeldt.
Bagaimanapun, beregu wanita No.1 negara, Pearly Tan-M. Thinaah kembali menyamakan kedudukan 1-1 apabila menampilkan aksi cukup bertenaga dengan menewaskan Maiken Fruergaard-Sara Thygesen dalam tempoh 42 minit.
Kemenangan itu nyata menyuntik semangat perseorangan kedua, Goh Jin Wei untuk menyumbang mata kedua Malaysia menerusi aksi tiga set 21-12, 11-21, 21-5 menewaskan Line Christophersen.
Tersentak dengan kemampuan Malaysia untuk memberikan saingan, Denmark meletakkan harapan kepada Alexandra Boje-Amalie Magelund dalam acara beregu kedua bagi memastikan mereka menyamakan kedudukan seterusnya bangkit.
Percaturan pasukan dari Eropah itu nyata membuahkan hasil apabila mereka berjaya menyamakan kedudukan 2-2 apabila Boje-Magelund mudah menewaskan Teoh Mei Xing-Anna Cheong 21-14, 21-10.

Myisha Mohd. Khairul yang turun dalam aksi penentuan bagaimanapun tidak mampu untuk mengatasi kemampuan Line Kjaersfeldt apabila akur dengan kekalahan 12-21, 9-21 sekali gus menyaksikan Malaysia tewas 2-3.- KOSMO! ONLINE


Ribut petir, hujan lebat di 9 negeri malam ini
Oleh HARRITH HISHAM

8 Mei 2022, 8:47 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat melibatkan beberapa kawasan di sembilan negeri malam ini.
MetMalaysia dalam laporannya berkata, keadaan cuaca buruk itu dijangkakan berlanjutan sehingga pukul 9 malam nanti.
“Ia dijangka melibatkan seluruh kawasan di Peris dan beberapa kawasan di Kedah iaitu Kubang Pasu, Kota Setar, Pokok Sena, Padang Terap, Yan, Pendang, Kuala Muda, Sik, Baling dan Kulim.
“Di Pulau Pinang melibatkan Seberang Perai Utara dan Seberang Perai Tengah manakala di Perak membabitkan Kuala Kangsar, Kinta, Kampar dan Batang Padang,” katanya.
Bagi di sebelah pantai timur, turut terlibat antaranya Tumpat, Pasir Mas, Kota Bharu, Tanah Merah, Bachok, Machang, Pasir Puteh dan Kuala Krai di Kelantan serta Besut, Setiu, Hulu Terengganu, Dungun dan Kemaman di Terengganu.
“Di Pahang, keadaan diramalkan tertumpu di beberapa kawasan iaitu Lipis, Raub dan Jerantut.

“Di Sarawak pula melibatkan Kuching (Bau dan Kuching), Serian, Samarahan, Sarikei, Sibu, Mukah (Tanjung Manis, Daro, Matu dan Dalat) dan Kapit (Song).
“Selain itu, di Sabah membabitkan Pedalaman (Beaufort, Keningau dan Tambunan), Pantai Barat (Ranau), Tawau (Tawau, Kunak dan Lahad Datu) dan Sandakan (Tongod, Telupid, Kinabatangan dan Beluran),” ujarnya.
Tambah MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter sejam. – KOSMO! ONLINE


5,714 penuntut UPSI mula kembali ke kampus
Oleh KOSMO!

8 Mei 2022, 6:53 pm
PETALING JAYA – Seramai 5,714 penuntut Universiti Pendidikan Sultan Idris (UPSI) akan mula pulang ke kampus secara berperingkat bermula hari ini sehingga Selasa ini.
Naib Canselor UPSI, Prof. Datuk Dr. Md Amin Md Taff berkata, susulan itu pihaknya akan akan mengambil langkah keselamatan dari pelbagai aspek bagi memastikan pelajar dan warga UPSI dalam keadaan selamat daripada sebarang jangkitan Covid-19.
Menurut beliau, sesi kemasukan semula pelajar itu akan dijalankan selama tiga hari dan akan dipantau oleh pihak pengurusan universiti dan majlis mahasisiwa UPSI.
“Pelajar yang terlibat dengan proses pergerakan pulang pelajar fasa dua adalah pelajar Ijazah Sarjana Muda yang ditentukan oleh fakulti masing-masing.
“Kriteria pelajar yang dibenarkan pulang ke kampus dipilih berdasarkan keperluan program pengajian, malah pelajar diwajibkan menjalani ujian nasal sewaktu proses pendaftaran bagi mengelakkan berlakunya jangkitan Covid-19,”katanya dalam satu kenyataan di sini hari ini.
Mengulas lanjut, Md Amin berkata, walaupun prosedur operasi standard (SOP) dikurangkan, namun pihak pengurusan universiti masih menitikberatkan proses pergerakan pulang pelajar bagi melindungi komuniti sosial agar berada dalam keadaan selamat.-KOSMO! ONLINE


Liga Premier : Kelantan tumpaskan TFC II
Oleh TENGKU DANISH BAHRI TENGKU YUSOFF

8 Mei 2022, 11:20 pm
KUALA TERENGGANU – Kelantan FC kembali bersaing dengan Johor Darul Ta’zim II (JDT) di persada Liga Premier apabila menewaskan Terengganu FC II (TFC II) 1-0 di Stadium Sultan Ismail Nasiruddin Shah di sini sebentar tadi.
Skuad The Red Warriors memperolehi kemenangan berharga itu menerusi jaringan tunggal ketua pasukan, Nurshamil Abd. Ghani pada minit ke-29.
Pasukan pelawat tersebut kini mengutip 18 mata bersama pendahulu, Johor Darul Ta’zim (JDT) II dan berada landasan tepat dalam misi kembali ke Liga Super 2023.
Kelantan bagaimanapun terlebih dahulu diasak tuan rumah menerusi Zueasyraf Zulkiefle (m-11) serta percubaan lencong Amirul Syazwan Nor Azmi (m-26) yang tepat ke dakapan penjaga golnya, Nik Mohd. Amin Ahmad.
Begitupun, skuad The Red Warriors bijak menghukum kelekaan tuan rumah dengan
Nurshamil menyambut hantaran Natanael Ringgo sebelum melakukan voli sempurna dari dalam kotak penalti bagi meraih gol kemenangan.
TFC II terus ditimpa malang terpaksa bermain dengan 10 pemain setelah Argzim Redzovic diarahkan keluar padang pada minit ke-36 gara-gara kekasaran ke atas Ringgo.

Kelebihan itu digunakan Kelantan untuk menggandakan serangan namun Nixon Guylherme Rocha (m-53) dan Muhd. Farhan Roslan (m-57) mensia-siakan peluang satu lawan satu berdepan penjaga gol.
TFC II berpeluang mengikat kedudukan malangnya sepakan leret Wan Mohd. Fazli Wan Ghazali dikeluarkan Ghaffar Abdul Rahman di atas garisan gol pada minit ke-80. – KOSMO! ONLINE


Pasangan kekasih lakukan perbuatan tidak senonoh di jalan raya
Oleh KOSMO!

8 Mei 2022, 8:30 pm
JAKARTA – Sebuah klip video tular di media sosial Indonesia memaparkan senario sepasang kekasih yang melakukan perbuatan tidak senonoh ketika menaiki sebuah trak pikap di jalan raya, lapor laman berita Suara.com.
Video yang dirakam oleh salah seorang pengguna jalan raya itu dimuat naik dalam akaun Instagram bernama @kabarnegri.
Rakaman menunjukkan bahagian belakang sebuah trak pikap yang penuh dengan penumpang sedang dipandu perlahan akibat kesesakan lalu lintas.
Kelihatan sepasang kekasih sedang melakukan perbuatan tidak senonoh di khalayak awam. Wanita itu duduk menghadap jalan raya dengan kakinya berjuntai ke luar trak.
Seorang lelaki yang duduk menghadap ke dalam trak dilihat memasukkan tangannya ke dalam baju wanita tersebut.
Wanita itu memandang ke kiri dan kanan di sekitar jalan raya ketika mereka melakukan perbuatan tidak senonoh itu.

Video itu mendapat perhatian netizen di ruangan komen.
“Tahniah anda ditularkan dan mendapat malu seumur hidup,’’ tulis seorang netizen.
“Ramai orang di jalan, ini adalah perbuatan yang sangat memalukan. Ada kenderaan lain di belakang, adakah anda seorang yang sangat muka tembok?’ komen netizen lain. – Agensi


Rizalman berkongsi kisah scammer menyamar ‘Permaisuri Agong’
Oleh KOSMO!

8 Mei 2022, 8:52 pm
PETALING JAYA – Pelbagai taktik yang digunakan pihak scammer untuk menipu mangsa bagi mendapatkan wang dengan mudah.
Terbaharu, pereka fesyen tersohor negara, Datuk Rizalman Ibrahim di laman Instagrammnya ada berkongsi Ketua Pegawai Eksekutif Kumpulan Syarikatnya, Faizul Surani yang hampir diperdaya scammer.
Apa membimbangkan katanya, scammer tersebut telah menyamar sebagai ‘Tuanku Permaisuri Agong’ dan cuba memperdaya mangsa menerusi aplikasi Telegram.
Berdasarkan tangkap layar perbualan di Telegram yang dikongsi Rizalman, pihak scammer berjaya menceroboh akaun Telegram dan menyamar sebagai Tuanku Permaisuri Agong.
Dalam perbualan itu, ‘Tuanku Permaisuri Agong’ telah meminta Faizul memindahkan wang ke seorang lelaki dikenali sebagai Khairul Ikhwan sebanyak RM3,000.
Bagaimanapun, pihak scammer gagal memperdaya Faizul apabila lelaki tersebut sempat membuat semakan dan pengesahan daripada Permaisuri Agong sendiri.

“Mohon hati-hati dengan scammer, mereka sudah berjaya menceroboh ke Telegram, jangan terpedaya dengan scammer. Nasib double check dengan Tuanku, ampun Tuanku,”tulis Faizul pada tangkap layar perbualannya.-KOSMO! ONLINE


Karl Shafek bergegas pulang ke KL kerana ‘anak’ sakit
Oleh MOHAMMAD SHAHEMY AZMI

8 Mei 2022, 7:13 pm
PETALING JAYA – Gara-gara kucing kesayangan yang diberi nama Bobby sakit teruk, pelakon dan juga pengacara Karl Shafek sanggup meredah kesesakan jalan raya dari Pekan, Pahang untuk pulang ke Kuala Lumpur (KL) demi haiwan kesayangannya itu.
Karl atau nama lengkapnya Khairul¬ Shafek Ibrahim berkata, ketika itu berada di kampung halaman untuk menyambut Aidilfitri bersama keluarga telah dimaklumkan oleh pembantu rumahnya tentang keadaan Bobby yang mengalami sesak nafas.
“Saya bergegas pulang ke KL dari Pekan, Pahang apabila bibik (pembantu rumah) beritahu anak saya (Bobby) sakit teruk.
“Dia (Bobby) mengalami kesukaran untuk bernafas secara normal. Doktor beritahu Bobby ada masalah jantung. Nasib baik saya cepat menghantarnya ke hospital,” ujar Karl menerusi satu hantaran yang dimuat naik dalam Instagram miliknya.
Ujar selebriti berusia 42 tahun itu lagi, dia sudah menganggap kucing berwarna putih kelabu itu sebagai anaknya sendiri selain turut memiliki 23 ekor kucing lain yang dijaga dengan rapi.
Malah, Bobby disifatkan sebagai ‘anak’ yang paling baik berbanding kucing-kucing lain yang dimiliknya itu.

“Mohon doakan budak paling baik antara 23 ekor ‘anak-anak’ say aini cepat sembuh. Saya risau sangat!” ujarnya.
Menerusi hantaran yang dimuat naik itu, Karl turut berkongsi beberapa keping foto ketika Bobby mendapatkan rawatan di klinik haiwan.
Paling meruntun jiwa apabila Karl turut berkongsi sepotong video menunjukkan keadaan kucing tersebut bergelut kerana mengalami kesukaran untuk bernafas. – KOSMO! ONLINE


Tze Liang-Yi Wei sumbang emas kedua negara
Oleh KOSMO!

8 Mei 2022, 7:05 pm
PETALING JAYA – Kontinjen Malaysia menuai emas kedua pada temasya Sukan SEA Vietnam 2021 menerusi acara 3 meter (m) papan anjal seirama lelaki sebentar tadi.
Kejayaan terbaharu itu hadir menerusi gandingan penerjun berpengalaman negara, Ooi Tze Liang dan Chew Yiwei pada aksi final yang berlangsug di Pusat Akuatik My Dinh.
Keserasian yang ditampilkan gandingan tersebut nyata berada dalam kelas tersendiri untuk menewaskan wakil tuan rumah, Nguyen Tung Duong dan Phuong The Anh.
Memandangkan acara tersebut hanya disertai dua negara, ia bermakna Vietnam muncul sebagai pemenang pingat perak walaupun memiliki perbezaan mata yang jauh dengan pasangan Malaysia.
Kemenangan itu pastinya mencerahkan peluang kem terjun negara untuk menyapu bersih kesemua acara yang dipertandingkan selepas Nur Dhabitah Sabri meraih emas pertama menerusi 1m papan anjal individu wanita.- KOSMO! ONLINE


Lelaki jatuh cinta dengan ibu kandung sendiri
Oleh KOSMO!

8 Mei 2022, 7:30 pm
LANSING, MICHIGAN – Seorang lelaki dari Michigan, Amerika Syarikat (AS) mengaku jatuh cinta dengan ibu kandungnya sendiri, lapor akhbar The Sun, semalam.
Hubungan sumbang mahram yang mengejutkan antara Ben Ford, 32 dan ibunya Kim West, 51, terbongkar pada 2016 selepas 30 tahun lelaki itu dijadikan anak angkat oleh orang lain.
Ketika berusaha mencari keluarga kandungnya, Ford menulis surat kepada West sebelum mereka disatukan pada 2014 dan hubungan terlarang antara mereka bermula.
Mereka telah melakukan hubungan intim beberapa kali sebelum Ford mendedahkan perasaan sebenar kepada isterinya, Victoria.
“Setiap kali saya meniduri kamu sejak saya bertemu dia (ibu), saya bayangkan sedang mencium dia (ibu). Jika tidak saya tidak dapat melakukannya,’’ jelas Ford kepada Victoria.
Victoria terkejut setelah mengetahui dia akan ditinggalkan oleh suaminya yang akan hidup bersama ibu kandung sendiri.

Pasangan ibu dan anak itu dipaksa bersembunyi oleh undang-undang negeri Michigan. Mereka boleh menghadapi hukuman penjara sehingga 15 tahun dan didaftarkan sebagai pesalah seksual seumur hidup. – Agensi


Gambar UFO terbaik pernah ditangkap telah dikeluarkan
Oleh KOSMO!

8 Mei 2022, 6:30 pm
SAN JOSE, Costa Rica – Foto terbaik memaparkan sebuah objek terbang tidak dikenali (UFO) telah dikeluarkan selepas 50 tahun ia pertama kali dirakam, lapor akhbar The Sun, semalam.
Gambar itu pada asalnya dirakam dari sebuah pesawat yang terbang melintasi hutan di Costa Rica. Kelihatan seperti sebuah cakera logam berlegar-legar di bawah pesawat berkenaan.
Imej tersebut telah disunting dan kini dikeluarkan dalam cetakan beresolusi tinggi selepas ia pertama kali dirakam setengah abad lalu.
Jurugambar udara, Sergio Loaiza menggunakan kamera pembuat peta seberat 45 kilogram (kg) ketika pesawat itu terbang pada ketinggian 3.05 kilometer (km) dalam misi meninjau kawasan.
Tinjauan itu dilakukan berdekatan projek pembinaan hidroelektrik, berhampiran dengan Gunung berapi Arenal.
Ketika pesawat berkenaan melepasi Tasik Cote, Loaiza merakam beberapa gambar hitam putih beresolusi tinggi dan di seluruh hutan selang masa 20 saat lalu objek itu dikesan.

Bagaimanapun, jurutebang dan tiga kru pesawat tersebut tidak melihat sebarang objek ketika penerbangan sebenar. – Agensi


Kehadiran pengunjung bukti keakraban Keluarga Malaysia
Oleh SITI A'ISYAH SUKAIMI

8 Mei 2022, 4:58 pm
PUTRAJAYA – Kehadiran pengunjung pelbagai kaum dan latar belakang ke Majlis Rumah Terbuka Hari Raya Aidilfitri Perdana Menteri dan Anggota Jemaah Menteri 2022 di Kompleks Seri Perdana di sini membuktikan hubungan akrab Keluarga Malaysia.
Perdana Menteri, Datuk Seri Ismail Sabri Yaakob berkata, malah kemeriahan sambutan majlis tersebut juga istimewa berikutan sebelum ini ia tidak boleh diadakan ekoran pandemik Covid-19.
“Inilah keistimewaan sebagai keluarga besar Keluarga Malaysia, begitu akrab di negara kita tanpa mengira kaum.
“Hari Raya Aidilfitri disambut meriah oleh seluruh rakyat Malaysia begitu juga perayaan lain, hari ini semua hadir untuk wakili kaum masing-masing,” katanya menerusi temu ramah lintas langsung bersama beberapa stesen televisyen pada majlis rumah terbuka itu di sini hari ini.
Dalam pada itu, beliau berkata, bulan Syawal yang mulia ini seharusnya dimanfaatkan untuk bermaaf-maafan antara satu sama lain.
“Bermaaf-maafan bukan setakat kata-kata tetapi mestilah tidak mengulangi kesilapan, gunakan bulan untuk untuk rapatkan hubungan,” ujarnya.

Mengulas lanjut, Ismail Sabri turut menasihatkan pengguna jalan raya yang pulang ke destinasi selepas berakhir cuti Aidilfitri supaya mendapatkan rehat secukupnya sebelum memulakan perjalanan pulang ke destinasi.
“Saya percaya jalan sesak dan mungkin ada yang akan mengantuk, pastikan badan segar sebelum memulakan perjalanan. Jika penat atau mengantuk, elok berhenti dahulu dan tidur sekejap dan jangan memaksa diri hingga membahayakan diri,” katanya. – KOSMO! ONLINE


APMM tahan bot nelayan Vietnam di perairan Terengganu
Oleh MOHD AZLI ADLAN

8 Mei 2022, 5:37 pm
KUALA TERENGGANU – Helah sebuah bot nelayan Vietnam untuk mencuri hasil laut di perairan negara pada musim perayaan Aidilfitri ini gagal apabila berjaya ditahan Maritim Malaysia (APMM) semalam.
Bot nelayan asing itu ditahan pada kedudukan 67 batu nautika dari perairan Kuala Terengganu pada pukul 3.20 petang.
Pengarah Maritim Terengganu, Kepten Maritim Muhammad Suffi Mohd. Ramli berkata, pemeriksaan di dalam bot itu telah menjumpai 100 kilogram hasil laut pelbagai jenis dipercayai ditangkap secara haram di perairan negara.
Beliau berkata, seramai enam kru bot nelayan itu yang berusia dalam lingkungan 18 hingga 56 tahun gagal mengemukakan dokumen pengenalan diri dan permit kerja yang sah.
“Bot itu juga tidak memiliki kebenaran untuk menangkap ikan di perairan negara oleh Jabatan Perikanan.
“Kita percaya nelayan Vietnam ini sengaja mahu mengambil kesempatan kerana menyangkakan penguatkuasaan longgar pada musim perayaan ini,” katanya di sini hari ini.

Muhammad Suffi berkata, bot, hasil laut, peralatan menangkap ikan dan minyak diesel sebanyak 500 liter yang bernilai keseluruhan RM1 juta telah disita.
Tambah beliau, kes akan disiasat mengikut Akta Perikanan 1985 dan Akta Imigresen 1963.- KOSMO! ONLINE


Beri minuman kepada pengguna terkandas kesesakan
Oleh NURUL AIN NATASHA MAZLAN

8 Mei 2022, 4:23 pm
PETALING JAYA – Ribuan pengguna kenderaan laluan Pantai Timur yang terpaksa menempuh kesesakan lalu lintas sehingga berbelas jam untuk pulang ke kota sedikit terubat apabila mereka diberikan minuman.
Inisiatif tersebut dilakukan sekumpulan penduduk dipercayai di Pekan Bandar Setiu, Terengganu.
Rakaman video berdurasi 32 saat yang dikongsi seorang pengguna dikenali sebagai @Muiithehappy menunjukkan sekumpulan lelaki mengagihkan air minuman berperisa kepada pengguna jalan raya yang terkandas kesesakan di Lebuh Raya Pantai Timur (LPT).
Lebih mengharukan apabila penduduk kampung sekitar turut bersama-sama mengedarkan minuman kepada kenderaan yang lalu di kawasan berkenaan.
Rata-rata orang ramai memuji tindakan kumpulan tersebut dalam membantu meringankan beban perantau menempuh kesesakan untuk pulang ke rumah masing-masing.
“Baiknya orang Pantai Timur,” komen seorang pengguna yang dikenali sebagai Zaidi.

“Rakyat Malaysia memang berhati mulia,’ tulis Izzah Nadhirah.
“Orang Terengganu memang baik-baik. Patutlah ibu saya suruh saya cari menantu orang sini,” seloroh Edy. – KOSMO! ONLINE


Malaysia raih emas pertama Sukan SEA
Oleh KOSMO!

8 Mei 2022, 5:00 pm
KUALA LUMPUR – Penerjun sensasi negara, Nur Dhabitah Sabri menepati ramalan apabila memenangi pingat emas acara satu meter (m) papan anjal individu wanita pada Sukan SEA Vietnam 2021 sebentar tadi.
Dhabitah tiada masalah untuk mengungguli aksi final yang berlangsung di Pusat Akuatik My Dinh sejak percubaan pertama dengan mengutip markah keseluruhan 290.45 daripada lima terjunan.
Ia adalah pingat emas pertama buat kontinjen Malaysia pada temasya Sukan SEA yang akan berlangsung sehingga 23 Mei ini.
Lebih manis, pingat perak juga berjaya dimenangi seorang penerjun negara, Kimberly Bong Qian Ping selepas meraih 230 markah keseluruhan.
Tempat ketiga pula menjadi milik penerjun Vietnam, Ngo Phuong Mai Ngo. – KOSMO! ONLINE


Sambutan luar jangka, terima kasih kepada pengunjung – PM
Oleh SITI A'ISYAH SUKAIMI

8 Mei 2022, 6:41 pm
PUTRAJAYA – “Sambutan luar daripada jangkaan. Setinggi terima kasih kepada semua pengunjung yang datang hari ini,” kata Perdana Menteri, Datuk Seri Ismail Sabri Yaakob.
Beliau menghargai kehadiran pengunjung terdiri daripada pelbagai latar belakang dan kaum yang bersama-sama memeriahkan Majlis Rumah Terbuka Hari Raya Aidilfitri Perdana Menteri dan Anggota Jemaah Menteri 2022 di Kompleks Seri Perdana di sini hari ini.
“Walaupun sepatutnya program bermula 10 pagi tetapi pukul 9 pagi orang beratur panjang. Jadi kita benarkan masuk 9.30 pagi manakala, sepatutnya ia berakhir pukul 4 petang.
“Akhirnya sekarang ini lima minit hampir pukul 5 petang, berakhir orang beratur untuk bersalaman dengan menteri sebagainya. Jadi saya nak ucapkan setinggi terima kasih kepada semua pengunjung yang datang bersama-sama menyambut Aidilfitri di rumah terbuka ini,” katanya kepada pemberita di sini hari ini.
Katanya, sasaran jumlah pengunjung yang menghadiri majlis itu juga melebihi jangkaan awal pihaknya.
“Kami menyasarkan 70,000 pengunjung tetapi saya dimaklumkan lebih daripada 100,000 pengunjung hadir hari ini. Sebab itu saya kata tadi, jangka masa pun telah ditambah satu jam setengah iaitu setengah jam lebih awal (masuk) dan satu jam lewat (majlis berakhir) daripada yang ditetapkan.

“Bagi saya apa yang digambarkan hari ini dengan kehadiran ramai berbilang kaum menunjukkan Malaysia benar-benar seperti suatu keluarga besar iaitu Keluarga Malaysia seperti saya idam-idamkan,” katanya. -KOSMO!ONLINE


Wanita tawar RM4,370 teman pulang ke Sydney bersama 3 anak
Oleh KOSMO!

8 Mei 2022, 5:30 pm
LONDON – Seorang wanita Australia menawarkan wang tunai berjumlah AS$1000 (RM4,370) kepada sesiapa yang sudi menemaninya bersama tiga anak pulang ke negara asal mereka, lapor portal berita MailOnline semalam.
Rachel berasa takut untuk pulang sendirian bersama tiga anaknya ke Sydney dengan menaiki pesawat Malaysia Airlines selepas menghadiri majlis perkahwinan adik lelakinya di London.
Dia memutuskan untuk menawarkan wang tunai kepada orang yang sudi menemaninya dalam penerbangan selama 23 jam.
Suaminya tidak dapat menyertai mereka ketika percutian, jadi Rachel memerlukan bantuan untuk membawa Ivy (4 tahun), Stella (2 tahun) dan Willow yang berusia dua bulan pulang ke Australia.
Wanita itu menggunakan media sosial dan kumpulan di Facebook untuk berkongsi rancangannya dengan harapan untuk mendapatkan seorang sukarelawan.
“Sesiapa yang sedang menuju ke Sydney dari London yang mahukan wang tunai RM4,370?

“Perkara yang perlu anda lakukan adalah dukung bayi supaya saya boleh uruskan dua anak lain, urus makanan mereka, mengiburkan mereka dengan mainan teka-teki, buku, sediakan televisyen serta fon kepala dan sebagainya,’’ demikian hantaran Rachel.
Jelas Rachel, dua anaknya berkelakuan baik ketika mereka menaiki penerbangan ke London pada tahun lalu tetapi tanpa kehadiran suami, dia kini memerlukan pertolongan kerana mereka mempunyai seorang bayi baharu.
Wanita itu kini sedang meneliti permohonan dengan membuat senarai pendek untuk pemilihan terakhir. – Agensi


Dua penghuni Puspen larikan diri
Oleh NUR NAZLINA NADZARI

8 Mei 2022, 4:52 pm
PADANG BESAR – Polis sedang giat mengesan dua pelatih Pusat Pemulihan Penagihan Narkotik (Puspen) Bukit Chabang dekat sini yang melarikan diri sejak semalam.
Ketua Polis Daerah Padang Besar, Pemangku Asisten Komisioner Mohd. Shokri Abdullah berkata, kedua-dua pelatih berusia 44 dan 51 tahun itu dipindahkan dari Puspen Batu Kerau, Perak ke sini pada 4 Januari lalu dan dijangka tamat menjalani pemulihan pada Disember 2023.
Katanya, kali terakhir dilihat memakai baju berwarna kuning manakala seorang lagi berwarna putih dan masing-masing memakai seluar ’track’ berwarna gelap.
Dua pelatih Puspen Bukit Chabang yang melarikan diri sejak semalam.
“Lanjutan itu, polis Padang Besar telah melancarkan Op Tutup bagi mengesan kedua-dua pelatih itu melibatkan kekuatan sebanyak tujuh pegawai dan 53 anggota serta dibantu pasukan sabahat daripada Agensi Anti Dadah Kebangsaan (AADK) negeri seramai sembilan anggota dan seorang pegawai.
“Sebanyak tiga sekatan jalan raya (SJR) didirikan di lokasi berbeza dan turut dibantu oleh tiga SJR sedia ada oleh Pasukan Gerakan Am (PGA),” katanya dalam kenyataan di sini hari ini.
Sementara itu, beliau berkata, kes disiasat mengikut Seksyen 223 /224 Kanun Keseksaan iaitu penjawat awam dengan cuai membiarkan seseorang lari dari pengurungan atau tentangan terhadap penangkapan yang sah dari segi undang-undang.

Menurutnya, jika disabit kesalahan boleh dihukum penjara selama tempoh sehingga dua tahun dan denda atau kedua-duanya.
Tambahnya, orang ramai yang mempunyai maklumat boleh menyalurkan di talian 04-9492222 dan 04-9491481. – KOSMO! ONLINE


Wanita dicabul dalam bas dari Kelantan ke Melaka
Oleh DIYANATUL ATIQAH ZAKARYA

8 Mei 2022, 5:05 pm
MELAKA – Seorang pemandu bas ditahan di Melaka Sentral di sini, hari ini selepas disyaki mencabul seorang penumpang wanita ketika dalam perjalanan dari Kelantan ke negeri ini.
Suspek berusia 27 tahun itu dicekup sebaik sahaja kenderaan yang dipandunya tiba di terminal tersebut pada pukul 10.30 pagi.
Ketua Jabatan Siasatan Jenayah negeri, Asisten Komisioner Lim Meng Seah berkata, sebaik menerima maklumat, pihaknya digerakkan ke terminal untuk menunggu ketibaan bas tersebut.
“Mangsa dicabul ketika bas itu berhenti di Ajil, Terengganu pada pukul 4 pagi. Ketika kejadian wanita itu sedang tidur sebelum terjaga selepas badannya disentuh,” katanya ketika dihubungi.
Beliau memberitahu, mangsa membuat laporan di Balai Polis Melaka Tengah di sini pada pukul 12 tengah hari tadi dan kes diserahkan kepada Ibu Pejabat Polis Daerah Hulu Terengganu.
Kejadian itu turut dikongsikan Ahli Dewan Undangan Negeri Merlimau, Dr. Muhamad Akmal Saleh menerusi satu klip video berdurasi 3 minit 41 saat di laman Facebooknya.

Menurut Muhammad Akmal, beliau menerima kiriman mesej daripada kenalan Facebook yang memaklumkan kejadian itu dan diminta supaya menyelamatkan mangsa.
“Rakan saya memaklumkan kawannya dicabul pemandu bas dan saya meminta nombor telefon untuk menghubunginya.
“Mangsa tidak menjerit kerana takut dan hanya menangis selepas kejadian tersebut,” katanya.
Tambhanya, beliau dan beberapa rakan menunggu bas tersebut di terminal bagi memastikan suspek diberkas dan mangsa diselamatkan. – KOSMO! ONLINE


Polis bantu lelaki kendong anak guna kain pelikat
Oleh HARRITH HISHAM

8 Mei 2022, 5:23 pm
PETALING JAYA – Polis membantu seorang penunggang motosikal yang mengendong anak dengan ikatan kain pelikat di Lebuhraya Kuala Lumpur-Kuala Selangor (Latar), semalam.
Jabatan Siasatan dan Penguatkuasaan Trafik (JSPT) Bukit Aman dalam kenyataan berkata, kejadian terbabit berlaku di Kilometer 435.1 Latar arah selatan kira-kira pukul 4 petang, semalam.
“Melihat kepada situasi itu, pasukan peronda telah menahan penunggang motosikal terbabit.
“Hasil soal siasat mendapati kanak-kanak lelaki yang dikendong itu adalah anak kandungnya berumur sembilan tahun dan sedang dalam perjalanan ke Dang Wangi, Kuala Lumpur selepas pulang beraya di Batu Gajah, Perak,” katanya.
Menurut kenyataan itu lagi, polis menasihatkan individu berkenaan bahawa pelakuan tersebut boleh mendatangkan bahaya kepada dirinya dan pengguna jalan lain.
“Atas faktor keselamatan, pasukan peronda telah mendapatkan kebenaran Komander Lebuhraya Zon Tengah A dan Gerakan Trafik untuk membawa dan menghantar kanak-kanak itu sambil diiringi ayahnya hingg ke kediaman mereka di Flat Selayang, Jalan Chow Kit 4, Kuala Lumpur,” ujarnya.

Justeru, pihak polis menasihatkan pengguna lebuhraya agar lebih peka dengan soal keselamatan dan berhati-hati semasa pemanduan di musim perayaan.
Semalam, OP Selamat 18 telah menyaksikan pertambahan kenderaan di Lebuhraya utama negara, yang mana warga kota kembali pulang ke ibu negara selepas menyambut perayaan Aidilfitri di kampung halaman. – KOSMO! ONLINE


Op Selamat 18: 14,536 kemalangan, 154 maut
Oleh HARRITH HISHAM

8 Mei 2022, 4:17 pm
KUALA LUMPUR – Sebanyak 14,536 kes kemalangan membabitkan 154 kematian direkodkan di seluruh negara sepanjang tempoh sembilan hari Op Selamat 18 dilancarkan.
Timbalan Ketua Polis Negara, Datuk Razarudin Husain berkata, bagi tempoh yang sama, sebanyak 148 kes kemalangan maut dicatatkan di seluruh negara.
“Statistik kemalangan Op Selamat 18 meningkat dua peratus berbanding Op Selamat 15 pada 2019 dengan catatan kemalangan sebanyak 14,250 iaitu 142 daripadanya membabitkan kemalangan maut dengan 151 kematian.
“Bagi operasi kali ini, penunggang dan pembonceng motosikal antara penyumbang kematian tertinggi sebanyak 88 kes. Selain itu, kematian membabitkan kereta turut meningkat kepada 38 kes berbanding 34 kes pada Op Selamat 15,” katanya dalam satu kenyataan hari ini.
Razarudin berkata, bagi hari kesembilan Op Selamat 18, sejumlah 1,551 kemalangan dicatatkan dengan Selangor menjadi negeri tertinggi merekodkan 284 kemalangan, diikuti Johor (273) dan Perak (152).
“Daripada jumlah tersebut, sebanyak 13 kes maut membabitkan empat kematian di Selangor, tiga di Kedah, dua di Negeri Sembilan dan Sarawak serta satu kematian di Perak dan Terengganu,” ujarnya.

Sementara itu, katanya, sebanyak 296,814 saman telah dikeluarkan Polis Diraja Malaysia (PDRM) sepanjang sembilan hari Op Selamat 18.
“Ia adalah peningkatan sebanyak 100,414 saman bersamaan 51 peratus, berbanding saman dikeluarkan pada Op Selamat 15 iaitu 196,400 saman.
“Daripada jumlah tersebut, sebanyak 212,469 saman dikeluarkan kerana melebihi had laju, melanggar lampu isyarat (3,613 saman), memotong barisan (2,903 saman), menggunakan alat komunikasi (1,712 saman), memotong di garisan berkembar (1,080 saman) dan memandu di lorong kecemasan (735 saman),” katanya.
Tambahnya, kemalangan mengikut jenis jalan pula direkodkan sebanyak 1,551 di lebuh raya, jalan persekutuan (3,141), jalan negeri (2,928) jalan bandaran (5,625) dan jalan lain-lain (1,291). – KOSMO! ONLINE


Remaja OKU maut dengan kesan lecur
Oleh NOOR HASLIZA NUSI

8 Mei 2022, 2:16 pm
BALIK PULAU – Bomba tidak menolak kemungkinan punca kematian seorang remaja orang kelainan upaya (OKU) hiperaktif yang mayatnya ditemui di dalam bilik tidur rumahnya di tingkat lapan, Apartmen Desa Bayan, Bayan Lepas di sini pagi tadi akibat lemas terhidu asap kebakaran.
Penolong Pengarah Operasi Bomba negeri, Mohd. Hafiz Hafizal Timaradin berkata, mayat mangsa berusia 18 tahun itu ditemui di sudut bilik tidur dalam keadaan tertiarap dengan kesan melecur 50 peratus pada bahagian belakang badan.
Menurutnya, pihaknya sebelum itu menerima panggilan berhubung kejadian berlaku pada pukul 8.59 pagi dan tiba ke situ kurang 10 minit kemudian.
“Pasukan bomba dari Balai Bomba dan Penyelamat Bayan Baru bergegas ke lokasi kejadian dan mendapati benar berlaku kebakaran melibatkan sebuah rumah di tingkat lapan.
“Kita terpaksa memecah pintu untuk masuk kediaman tersebut dan telah menemui seorang mangsa dalam keadaan tertiarap dan sudah tidak sedarkan diri di dalam sebuah bilik tidur. Mungkin mangsa lemas terhidu asap tebal,” katanya kepada pemberita. – KOSMO! ONLINE


Remaja langgar pemotong rumput: Pemilik MPV berdepan tindakan
Oleh SITI A'ISYAH SUKAIMI

8 Mei 2022, 3:24 pm
PUTRAJAYA – Pemilik kenderaan turut berdepan tindakan tegas sekiranya membenarkan mana-mana individu di bawah umur dan tidak memiliki lesen untuk memandu kenderaan mereka.
Menteri Pengangkutan, Datuk Seri Wee Ka Siong berkata, tindakan ke atas pemilik kenderaan itu boleh dibuat mengikut Akta Pengangkutan Jalan 1987.
“Kalau ikut Akta Pengangkutan Jalan, sesiapa yang membenarkan anak atau mana-mana remaja di bawah umur memandu, bukan sahaja pemandu tetapi pemiliknya juga boleh dikenakan tindakan.
“Dalam kes ini, kecuaian dan jika menyebabkan kecederaan kepada mana-mana pihak, sesiapa yang disabitkan kesalahan ini boleh diambil tindakan,” katanya ketika ditemui pada Majlis Rumah Terbuka Hari Raya Aidilfitri Perdana Menteri dan Jemaah Menteri di Kompleks Seri Perdana di sini hari ini.
Beliau mengulas mengenai kemalangan maut melibatkan seorang pemotong rumput warga Myanmar yang dirempuh sebuah kenderaan pelbagai guna (MPV) dipandu seorang remaja lelaki berusia 16 tahun.
Kejadian kemalangan tersebut berlaku di Kulim, Kedah semalam.- KOSMO! ONLINE


Rugi RM40,000 ditipu kekasih pangkat Mejar
Oleh KOSMO!

8 Mei 2022, 3:00 pm
BANGKOK – Seorang wanita di Thailand kerugian 300,000 baht (RM38,000) apabila ditinggalkan bakal suami pada hari perkahwinan mereka, lapor laman Thaiger, kelmarin.
Pengantin perempuan, Namthip, 40, berhabis hampir RM40,000 bagi majlis perkahwinannya menggunakan wang yang dipinjam daripada ahli keluarganya.
Menurut Namthip, kekasihnya, Suwannahong atau Ek mendakwa bertugas sebagai seorang askar dengan pangkat Mejar Sarjan.
Namun apabila Namthip cuba mengesan Ek dengan meminta Askar Diraja Thailand memeriksa nama lelaki itu, dia diberitahu bahawa tiada rekod tentang bakal suaminya di jabatan tersebut.
“Saya bercinta dengan Ek sejak Disember tahun lepas. Saya tidak pernah menyiasat latar belakangnya kerana yakin dengan personaliti, gaya pemakaian dan pembawakan diri Ek.
“Ibu bapa saya meminta mas kahwin sebanyak 200,000 (RM25,451). Pada mulanya dia bersetuju namun pada pagi sebelum majlis bermula, dia mempersoalkan nilai mas kahwin dan terus menghilangkan diri,” kata Namkhit.

Namthip mengatur pelbagai upacara dan tradisi Cina serta menyediakan 50 meja dipenuhi makanan dan minuman untuk tetamu perkahwinannya namun Ek tidak muncul sehingga majlis tamat.
Sehingga kini, empat hari selepas majlis tersebut berlangsung, Namkhit masih tidak mengetahui keberadaan Ek. – Agensi


[VIDEO]Gajah ‘minta duit raya’ di jalan Gerik-Jeli
Oleh KOSMO!

8 Mei 2022, 2:21 pm
PETALING JAYA – Laluan Lebuh Raya Timur Barat terutamanya berdekatan sempadan Perak dan Kelantan iaitu sekitar kawasan Gerik terkenal dengan kehadiran gajah di atas jalan raya.
Terbaharu, menerusi hantaran di laman Facebook Haiza Craft, wanita itu berkongsi satu klip video yang memaparkan kehadiran seekor gajah di laluan tersebut.
Menurut wanita itu, gajah berkenaan menghalang lalu lintas di kawasan terbabit sehingga kenderaan yang dinaikinya juga terpaksa berpatah balik.
Menerusi klip video yang dikongsi wanita itu, kelihatan gajah berkenaan hanya ingin melintas jalan dan tidak menganggu atau merosakkan kenderaan yang berada di sekitar kawasan itu.
Susulan kejadian itu, aliran trafik di kawasan itu juga dilaporkan sedikit sesak kereta kenderaan terpaksa berhenti bagi memberi laluan kepada haiwan itu untuk melintas.
Bagaimanapun, tidak dapat dipastikan tarikh dan lokasi tepat kejadian itu dirakam.

Susulan perkongsian itu rata-rata pengguna meninggalkan komen supaya orang ramai lebih berhati-hati ketika melalui kawasan tersebut kerana ia merupakan laluan mamalia tersebut.
“Ini memang laluan dia sepanjang Gerik menghala ke Jeli kalau nasib baik memang akan dapat lihat gajah tepi jalan. Jadi yang tak biasa laluan ini sila berhati-hati,”tulis Mat Kudor.
“Gajah jangan hon ja, kalau terkejut naik minyak, setakat nak perlahan tengok boleh je, jangan tekan hon sahaja,”kata Maria Saad.
Turut meninggalkan komen adalah seorang lagi pengguna dikenali sebagai Ahmad Sapari.
“Dah tempat dia habis kena teroka, ke mana lagi dia nak pergi,lepak atas jalan jer lah,”ujarnya.-KOSMO! ONLINE


Gempa bumi sederhana gegar Indonesia
Oleh HARRITH HISHAM

8 Mei 2022, 2:23 pm
PETALING JAYA – Gempa bumi sederhana bermagnitud 5.1 skala Ritcher dilaporkan berlaku di Kepulauan Talaud, Indonesia pada pukul 10.29 pagi tadi.
Jabatan Meteorologi Malaysia (MetMalaysia) berkata, pusat gempa bumi tersebut terletak 3.5 darjah utara dan 127.0 darjah timur.
“Kejadian itu berlaku pada kedalaman 28 kilometer (km) dan 78 km Tenggara dari Pulau Talaud, Indonesia.
“Bagaimanapun, tiada ancaman tsunami kepada Malaysia berikutan kejadian tersebut,” katanya dalam satu kenyataan hari ini. – KOSMO! ONLINE